EL Επίσημη Εφημερίδα της Ευρωπαϊκής Ένωσης L 266/32

ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

της 3ης Απριλίου 2014

με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2012, τμήμα III – Επιτροπή και εκτελεστικοί οργανισμοί

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

— έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2012 (1),

— έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2012 [COM(2013) 570 – C7-0273/2013] (2),

— έχοντας υπόψη την έκθεση της Επιτροπής σχετικά με τη συνέχεια που δόθηκε στην απόφαση απαλλαγής για το οικονομικό έτος 2011 [COM(2013) 668] και τα υπηρεσιακά έγγραφα εργασίας της Επιτροπής που συνοδεύουν την έκθεση αυτή [SWD(2013) 348 και SWD(2013) 349],

— έχοντας υπόψη την ανακοίνωση της Επιτροπής, της 5ης Ιουνίου 2013, με τίτλο «Συγκεφαλαιωτική έκθεση των επιτευγμάτων της Επιτροπής στον τομέα της διαχείρισης για το 2012» [COM(2013) 334],

— έχοντας υπόψη την έκθεση της Επιτροπής σχετικά με την αξιολόγηση των οικονομικών της Ένωσης με βάση τα αποτελέσματα που έχουν επιτευχθεί [COM(2013) 461] και τα υπηρεσιακά έγγραφα εργασίας της Επιτροπής που συνοδεύουν την έκθεση αυτή [SWD(2013) 228 και SWD(2013) 229],

— έχοντας υπόψη την ανακοίνωση της Επιτροπής σχετικά με την προστασία του προϋπολογισμού της Ευρωπαϊκής Ένωσης μέχρι το τέλος του 2012 [COM(2013) 682],

— έχοντας υπόψη την ανακοίνωση της Επιτροπής σχετικά με την εφαρμογή καθαρών δημοσιονομικών διορθώσεων στα κράτη μέλη για τη γεωργία και την πολιτική συνοχής [COM(2013) 934],

— έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2012 [COM(2013) 606], και τα υπηρεσιακά έγγραφα εργασίας της Επιτροπής που συνοδεύουν την έκθεση αυτή [SWD(2013) 314],

— έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2012, που συνοδεύεται από τις απαντήσεις των οργάνων (3) (ετήσια έκθεση), και τις ειδικές εκθέσεις του Ελεγκτικού Συνεδρίου,

— έχοντας υπόψη τη δήλωση αξιοπιστίας (4) που βεβαιώνει την ακρίβεια των λογαριασμών και τη νομιμότητα και κανονικότητα των πράξεων στις οποίες βασίζονται, την οποία χορήγησε το Ελεγκτικό Συνέδριο για το οικονομικό έτος 2012, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

— έχοντας υπόψη τη σύσταση του Συμβουλίου, της 18ης Φεβρουαρίου 2014, σχετικά με τη χορήγηση απαλλαγής στην Επιτροπή όσον αφορά την εκτέλεση του προϋπολογισμού για το οικονομικό έτος 2012 (05848/2014 – C7-0048/2014),

— έχοντας υπόψη τη σύσταση του Συμβουλίου, της 18ης Φεβρουαρίου 2014, σχετικά με τη χορήγηση απαλλαγής στους εκτελεστικούς οργανισμούς όσον αφορά την εκτέλεση του προϋπολογισμού για το οικονομικό έτος 2012 (05850/2014 – C7-0049/2014),

— έχοντας υπόψη τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης και το άρθρο 106α της Συνθήκης για την ίδρυση της Ευρωπαϊκής Κοινότητας Ατομικής Ενεργείας,

— έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 55, 145, 146 και 147,

— έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (6), και ιδίως τα άρθρα 62, 164, 165 και 166,

— έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (7), και ιδίως το άρθρο 14 παράγραφοι 2 και 3,

— έχοντας υπόψη τις προηγούμενες αποφάσεις του και τα προηγούμενα ψηφίσματά του σχετικά με την απαλλαγή,

— έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (8),

— έχοντας υπόψη το άρθρο 76 και το παράρτημα VI του Κανονισμού του,

— έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων εμπλεκομένων επιτροπών (Α7-0242/2014),

Α. λαμβάνοντας υπόψη ότι το Ελεγκτικό Συνέδριο δεν μπόρεσε για 19η συνεχόμενη φορά να χορηγήσει θετική δήλωση αξιοπιστίας για τη νομιμότητα και την κανονικότητα των πληρωμών στις οποίες βασίζονται οι λογαριασμοί·

Β. λαμβάνοντας υπόψη ότι η συνεχιζόμενη απουσία θετικής δήλωσης αξιοπιστίας εγκυμονεί τον κίνδυνο διάβρωσης της νομιμότητας των δαπανών και των πολιτικών της Ένωσης·

Γ. λαμβάνοντας υπόψη ότι σε μια συγκυρία όπου οι πόροι είναι εξαιρετικά περιορισμένοι λόγω της οικονομικής και δημοσιονομικής κρίσης, καθίσταται ακόμα πιο σημαντική η ανάγκη για επίδειξη δημοσιονομικής πειθαρχίας και για αποδοτική αξιοποίηση των δημοσιονομικών πόρων·

Δ. λαμβάνοντας υπόψη ότι η Ένωση έθεσε σε ισχύ ένα νέο πολυετές δημοσιονομικό πλαίσιο (ΠΔΠ) 2014-2020 (9)·

Ε. λαμβάνοντας υπόψη ότι, σύμφωνα με τη Συνθήκη για τη λειτουργία της Ευρωπαϊκής Ένωσης (ΣΛΕΕ), η Επιτροπή φέρει την τελική ευθύνη για την εκτέλεση του προϋπολογισμού της Ένωσης, ενώ τα κράτη μέλη πρέπει να συνεργάζονται ειλικρινά με την Επιτροπή προκειμένου να εξασφαλίζεται ότι οι πιστώσεις χρησιμοποιούνται σύμφωνα με τις αρχές της χρηστής δημοσιονομικής διαχείρισης·

ΣΤ. λαμβάνοντας υπόψη ότι σύμφωνα με το άρθρο 287 της ΣΛΕΕ «Το Ελεγκτικό Συνέδριο εγχειρίζει στο Ευρωπαϊκό Κοινοβούλιο και το Συμβούλιο δήλωση που βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων […]»,

Ζ. λαμβάνοντας υπόψη ότι καθίστανται διαρκώς σημαντικότεροι οι έλεγχοι επιδόσεων για την εκτίμηση του βαθμού στον οποίο οι δαπάνες έχουν επιτύχει τους επιδιωκόμενους στόχους,

Η. λαμβάνοντας υπόψη ότι η διαχείριση εκ μέρους της Επιτροπής θα πρέπει να παρουσιάζεται με ακρίβεια, μαζί με τη διαχείριση εκ μέρους των κρατών μελών που είναι υπεύθυνα στο πλαίσιο της επιμερισμένης διαχείρισης κονδυλίων, προκειμένου να ενισχυθεί η εμπιστοσύνη των πολιτών στους θεσμούς,

Θ. λαμβάνοντας υπόψη ότι η έκθεση αξιολόγησης (άρθρο 318 ΣΛΕΕ) για τα οικονομικά της Ένωσης, η οποία βασίζεται στα αποτελέσματα που έχουν επιτευχθεί ιδίως όσον αφορά τις επισημάνσεις, παρέχει την ευκαιρία να προωθηθεί στους κόλπους της Επιτροπής μια νέα αντίληψη όσον αφορά τις επιδόσεις,

Ι. λαμβάνοντας υπόψη ότι η Επιτροπή Ελέγχου του Προϋπολογισμού θα πρέπει μελλοντικά να εμπλακεί ακόμα περισσότερο στην εποπτεία των δαπανών της Επιτροπής· προσδοκώντας ότι θα βελτιωθεί η συνεργασία με το Ελεγκτικό Συνέδριο, με στόχο τη διαμόρφωση προτάσεων για τη βελτίωση της αποτελεσματικότητας της διαδικασίας ελέγχου,

Γεωργική και περιφερειακή πολιτική: Ανεπάρκειες της διαχείρισης εκ μέρους της Επιτροπής και των κρατών μελών

Επιστολή με ημερομηνία 5 Νοεμβρίου 2013 του εισηγητή και του σκιώδους εισηγητή προς τον Πρόεδρο της Επιτροπής και απάντηση του τελευταίου

1. ζητεί από την Επιτροπή, με γνώμονα την επανειλημμένη συγκέντρωση σφαλμάτων σε ορισμένα κράτη μέλη, να αναλάβει μεγαλύτερη και καθοριστικότερη ευθύνη, προκειμένου να διαφυλάξει τον προϋπολογισμό της Ένωσης από οικονομικές απώλειες·

2. επισημαίνει ότι το ποσοστό σφαλμάτων κατά το οικονομικό έτος 2012 αυξήθηκε για τρίτο συνεχές έτος·

3. ζητεί, συνεπώς, από την Επιτροπή να εφαρμόζει με μεγαλύτερη αυστηρότητα το άρθρο 32 παράγραφος 5 του δημοσιονομικού κανονισμού (ΕΕ, Ευρατόμ) αριθ. 966/2012 στις περιπτώσεις όπου το ποσοστό σφάλματος παραμένει σταθερά υψηλό, και στο πλαίσιο αυτό να εντοπίζει τις αδυναμίες των συστημάτων ελέγχου και να λαμβάνει ή να προτείνει κατάλληλα μέτρα για την όσο το δυνατόν μεγαλύτερη απλούστευση, την περαιτέρω ενίσχυση των συστημάτων ελέγχου και την ανασχεδίαση των προγραμμάτων ή των συστημάτων εκτέλεσης·

4. θεωρεί ότι ο κίνδυνος σφάλματος των τομέων πολιτικής της Ένωσης, ιδιαίτερα όσον αφορά την επιμερισμένη διαχείριση, είναι υψηλότερος αν οι αντίστοιχες πολιτικές είναι ιδιαίτερα σύνθετες και τα κράτη μέλη διστάζουν να εφαρμόσουν κατάλληλα συστήματα ελέγχου και κοινοποίησης στοιχείων· καλεί όλους τους εμπλεκόμενους στη λήψη των αποφάσεων της Ένωσης να επιτύχουν περαιτέρω απλούστευση, ιδίως με την κατάρτιση απλών και επαληθεύσιμων κανόνων επιλεξιμότητας, τη μείωση της γραφειοκρατίας, και τη σχεδίαση κατάλληλων και αποτελεσματικών ελέγχων·

5. επισημαίνει ότι σύμφωνα με την ανακοίνωση της Επιτροπής σχετικά με την προστασία του προϋπολογισμού της Ευρωπαϊκής Ένωσης (10), οκτώ κράτη μέλη ευθύνονται για το 90 % των δημοσιονομικών διορθώσεων στους τομείς επιμερισμένης διαχείρισης των πόρων· καλεί, συνεπώς, την Επιτροπή να δώσει ιδιαίτερη προσοχή στις χώρες αυτές·

6. σημειώνει ότι ο εισηγητής και ο σκιώδης εισηγητής για την απαλλαγή της Επιτροπής για το οικονομικό έτος 2012 είχαν ζητήσει την επιβολή αυστηρότερων δημοσιονομικών διορθώσεων για τα κράτη μέλη των οποίων τα συστήματα διαχείρισης και εποπτείας παρουσιάζουν διαρκείς και συστηματικές αδυναμίες·

7. επισημαίνει ότι, στην απάντησή του, ο πρόεδρος της Επιτροπής είχε υποσχεθεί τα ακόλουθα: α) αυστηρότερες επιθεωρήσεις και ελέγχους στα κράτη μέλη που παρουσιάζουν το χειρότερο προφίλ κινδύνου όσον αφορά τη διαχείριση και τον έλεγχο της εκτέλεσης προγραμμάτων της ΕΕ· β) περαιτέρω διακοπή των πληρωμών και τερματισμό των προγραμμάτων, αν το επιτρέπει η νομοθεσία, όταν διαπιστώνονται σοβαρές ελλείψεις· γ) την περαιτέρω διάθεση των αναγκαίων οικονομικών στοιχείων για τη διεξοδική ανάλυση κρατών μελών·

8. επιδοκιμάζει την ανακοίνωση της Επιτροπής σχετικά με την προστασία του προϋπολογισμού της Ένωσης, η οποία παρέχει για πρώτη φορά επισκόπηση της κατάστασης των δημοσιονομικών διορθώσεων στα επιμέρους κράτη μέλη, ζητεί ωστόσο τη διενέργεια διεξοδικότερης ετήσιας ανάλυσης της κατάστασης στα επιμέρους κράτη μέλη με στοιχεία σχετικά με το ύψος των χρηματικών ποσών που μπόρεσαν πραγματικά να επιστραφούν στον προϋπολογισμό της Ένωσης·

Ανακοίνωση της Επιτροπής σχετικά με την εφαρμογή καθαρών δημοσιονομικών διορθώσεων στα κράτη μέλη για τη γεωργία και την πολιτική συνοχής (11)

9. εκφράζει την ικανοποίησή του για το γεγονός ότι η Επιτροπή, αποκρινόμενη στην επιστολή των βουλευτών του Κοινοβουλίου, δημοσίευσε την ανωτέρω ανακοίνωση τον Δεκέμβριο του 2013·

10. εκφράζει την ικανοποίησή του όσον αφορά τους νέους κανόνες για την περίοδο προγραμματισμού 2014-2020, οι οποίοι αποφασίστηκαν μέσω της συνήθους νομοθετικής διαδικασίας και περιλαμβάνουν μέτρα όπως ο ορισμός αρχών ελέγχου και πιστοποίησης, η διαπίστευση ελεγκτικών αρχών, οι εργασίες εξέτασης και αποδοχής λογαριασμών, οι δημοσιονομικές διορθώσεις και οι καθαρές δημοσιονομικές διορθώσεις, ο αναλογικός έλεγχος και οι εκ των προτέρων όροι, τα οποία έχουν ως στόχο να συμβάλουν περαιτέρω στη μείωση του επιπέδου σφάλματος· υποστηρίζει εν προκειμένω τον εντονότερο προσανατολισμό στην επίτευξη αποτελεσμάτων και τη θεματική συγκέντρωση της πολιτικής συνοχής, στοιχείων που θα διασφαλίζουν την υψηλή προστιθέμενη αξία των συγχρηματοδοτούμενων επιχειρήσεων· εκφράζει επίσης την ικανοποίησή του για τον ορισμό της σοβαρής παράλειψης και την αναμενόμενη αύξηση του επιπέδου των διορθώσεων για τις καθ’ υποτροπή παραλείψεις·

11. εκφράζει την ικανοποίησή του για το γεγονός ότι κατά τη νέα περίοδο προγραμματισμού 2014-2020, είναι δυνατή και επιβεβλημένη η εφαρμογή καθαρών δημοσιονομικών διορθώσεων για σοβαρές ανεπάρκειες στην εκτέλεση της πολιτικής για τη συνοχή, και θα εξακολουθήσει να αποτελεί τον κανόνα στον γεωργικό τομέα·

12. θεωρεί ότι η γρήγορη και σωστή εφαρμογή των καθαρών δημοσιονομικών διορθώσεων αποτελεί αποτελεσματικό μέσο για την προστασία του προϋπολογισμού της Ένωσης, και πιστεύει ότι οι ανακτήσεις και οι δημοσιονομικές διορθώσεις πρέπει να λαμβάνονται υπόψη σε κάθε διεξοδική αξιολόγηση του όλου συστήματος εσωτερικού ελέγχου· ζητεί, στο πλαίσιο αυτό, από το Ελεγκτικό Συνέδριο να συμφωνήσει με την Επιτροπή, με ποιον τρόπο θα ενσωματωθεί ο αντίκτυπος αυτών των διορθωτικών μέτρων στην προστασία του προϋπολογισμού της Ένωσης·

Αξιολόγηση της ανακοίνωσης

α) Γεωργία και φυσικοί πόροι

13. επισημαίνει ότι όλες οι δημοσιονομικές διορθώσεις στον γεωργικό τομέα είναι καθαρές διορθώσεις· υπογραμμίζει ότι δεν έχει σημειωθεί η αναμενόμενη πρόοδος όσον αφορά την εφαρμογή καθαρών δημοσιονομικών διορθώσεων στον γεωργικό τομέα, δεδομένου ότι α) οι ισχύουσες εσωτερικές ενδεικτικές επιδόσεις αναφοράς της Επιτροπής προβλέπουν ήδη ότι η διάρκεια της διαδικασίας συμμόρφωσης δεν μπορεί να υπερβαίνει τη διετία· και β) τα λεγόμενα «νέα» κριτήρια και μέθοδοι για τον προσδιορισμό της αναλογικότητας των εφαρμοστέων δημοσιονομικών διορθώσεων, όπως αναφέρονται στο παράρτημα I της ανακοίνωσης αφορούν ρητώς κατευθυντήριες γραμμές που βασίζονται στις ήδη υπάρχουσες κατευθυντήριες γραμμές που εξέδωσε η Επιτροπή στις 23 Δεκεμβρίου 1997· εκφράζει την έκπληξή του για το γεγονός ότι εδώ και μια εικοσαετία σχεδόν η Επιτροπή δεν έχει μπορέσει να μειώσει τη διάρκεια των διαδικασιών εκκαθάρισης κάτω από τα όρια αναφοράς που έχει ορίσει η ίδια· θεωρεί, ωστόσο, αναγκαία, προκειμένου η διαδικασία συμμόρφωσης να αποδώσει πλήρως, την επιτάχυνση της διαδικασίας και την περαιτέρω βελτίωση των κριτηρίων και των μεθόδων εφαρμογής των δημοσιονομικών διορθώσεων πέρα από τις προβλεπόμενες νέες κατευθυντήριες γραμμές, και· γ) τα κράτη μέλη δεν υπέβαλαν με γρήγορο, απλό και αποτελεσματικό τρόπο αποδείξεις για το ότι οι καθαρές δημοσιονομικές διορθώσεις που εφάρμοσε η Επιτροπή δεν ήταν δικαιολογημένες, με αποτέλεσμα να σημειωθούν συχνά καθυστερήσεις στην αντιμετώπιση περιπτώσεων στις οποίες είχαν επιβληθεί δημοσιονομικές διορθώσεις·

β) Πολιτική συνοχής

14. επισημαίνει ότι εξαρτάται από πολλούς παράγοντες το αν το νέο μέσο θα έχει ως αποτέλεσμα να αυξηθούν οι καθαρές δημοσιονομικές διορθώσεις και να μειωθεί συνακόλουθα το ποσοστό σφαλμάτων στην πολιτική συνοχής· θεωρεί, στο πλαίσιο αυτό, προβληματική τη δυνατότητα που παρέχεται στα κράτη μέλη, να παρακάμπτουν τις καθαρές δημοσιονομικές διορθώσεις (κανένας περιορισμός στην αντικατάσταση προγραμμάτων έως τις 15 Φεβρουαρίου του έτους «ν+1», δυνατότητες εκ των υστέρων δήλωσης σφαλμάτων εκ μέρους των κρατών μελών χωρίς χρονικό όριο, χρονοβόρες διαδικασίες ανακοπής)·

15. ζητεί από την Επιτροπή να υποβάλει αμελλητί πρόταση για τον περιορισμό, αν όχι την πλήρη απαγόρευση, της αντικατάστασης έργων·

16. θεωρεί ότι ένας ακόμα λόγος για τον οποίο η αποτελεσματικότητα του συγκεκριμένου μέσου για την πολιτική συνοχής δεν μπορεί να αξιολογηθεί ακόμα είναι ότι η εφαρμογή του εξαρτάται από τις λεπτομέρειες της κατ’ εξουσιοδότηση πράξης που αναμένεται να εκδοθεί τον Απρίλιο του 2014·

17. επισημαίνει, περαιτέρω, ότι μερικές εκθέσεις ελέγχου αρκετών κρατών μελών, οι οποίες αποτελούν ένα από τα στοιχεία που τροφοδοτούν τη δήλωση αξιοπιστίας της Επιτροπής, περιέχουν συχνά σφάλματα, υποτιμούν το επίπεδο του κινδύνου και του σφάλματος και είναι συνεπώς σε έναν βαθμό αναξιόπιστες (12)· επισημαίνει περαιτέρω ότι το Ελεγκτικό Συνέδριο επιβεβαίωσε πρόσφατα ότι «… η Ευρωπαϊκή Επιτροπή δεν μπορεί να βασίζεται στα αποτελέσματα και μόνο των ελέγχων που έχουν διεξαγάγει τα κράτη μέλη σχετικά με τις περιφερειακές ενισχύσεις της Ένωσης» (13)·

Επιφυλάξεις της Επιτροπής, λόγοι για την ανάληψη αυστηρών δεσμεύσεων

18. υπενθυμίζει ότι όταν η Επιτροπή Barroso ανέλαβε καθήκοντα το 2005, ζητούσε «η λογοδοσία … να ενισχυθεί με την αναζήτηση μιας θετικής δήλωσης εμπιστοσύνης του Ελεγκτικού Συνεδρίου» (14)·

19. υπενθυμίζει ότι η καλή συνεργασία έχει καθοριστική σημασία, ιδιαίτερα στον τομέα της επιμερισμένης διαχείρισης· καλεί, συνεπώς, όλους τους εμπλεκόμενους στη λήψη των αποφάσεων της Ένωσης να αυξήσουν την αποτελεσματικότητα, ιδίως με την κατάρτιση απλών και επαληθεύσιμων κανόνων και διαδικασιών για την πρόσβαση σε ενωσιακά κονδύλια, τη μείωση της γραφειοκρατίας, και τη σχεδίαση κατάλληλων και αποτελεσματικών ελέγχων·

20. εκφράζει ανησυχία διότι το ποσοστό σφαλμάτων κατά το οικονομικό έτος 2012 αυξήθηκε για τρίτο συνεχές έτος, ακόμα κι αν ληφθεί υπόψη η νέα μεθοδολογία του Ελεγκτικού Συνεδρίου·

21. διατηρεί σοβαρές ανησυχίες για το γεγονός ότι εδώ και χρόνια το Ελεγκτικό Συνέδριο εντοπίζει σφάλματα τα οποία στην πλειονότητά τους έπρεπε να είχαν ήδη εντοπιστεί από τα κράτη μέλη· πιστεύει, συνεπώς, ότι, σε ορισμένα κράτη μέλη οι στατιστικές ελέγχου, τα αποτελέσματα και οι διαδικασίες των λογιστικών ελέγχων δεν προσφέρουν στην Επιτροπή επαρκή βάση για αξιολογήσεις και δημοσιονομικές διορθώσεις, και προσδοκά σημαντική πρόοδο στο συγκεκριμένο πεδίο κατά την περίοδο χρηματοδότησης 2014-2020·

22. ζητεί, στο πλαίσιο αυτό, σύμφωνα με το άρθρο 287 παράγραφος 3 της Συνθήκης για τη λειτουργία της Ευρωπαϊκής Ένωσης, τη συνεργασία μεταξύ των εθνικών οργανισμών ελέγχου και του Ελεγκτικού Συνεδρίου για την επιτάχυνση των ελέγχων της επιμερισμένης διαχείρισης·

23. αναγνωρίζει ότι, όπως επαναλαμβάνει ξανά και ξανά η Επιτροπή, περί το 80 % των κονδυλίων δαπανώνται στο πλαίσιο επιμερισμένης διαχείρισης· υπενθυμίζει, ωστόσο, ότι το άρθρο 317 ΣΛΕΕ ορίζει ότι την τελική ευθύνη για την εκτέλεση του προϋπολογισμού την έχει η Επιτροπή· αναμένει ωστόσο ότι τα κράτη μέλη θα συνεργάζονται πλήρως εξασφαλίζοντας ότι εφαρμόζουν πλήρως τους κανόνες για τη χρηστή δημοσιονομική διαχείριση και τους ελέγχους·

24. θεωρεί ότι οι δεσμευτικές υποχρεώσεις υποβολής εκθέσεων και επίτευξης βελτιώσεων συνιστούν αποτελεσματικό και κατάλληλο μέσο της απαλλαγής για την εκτέλεση του προϋπολογισμού, στόχος του οποίου είναι να επηρεάσει αισθητά το ποσοστό σφάλματος·

25. υπογραμμίζει ότι το Κοινοβούλιο εκφράζει επιφυλάξεις μόνο για τομείς στους οποίους δεν έχει λάβει τη δέουσα διαβεβαίωση από την Επιτροπή και/ή το Ελεγκτικό Συνέδριο, και θεωρεί προτεραιότητα να αποδεικνύει η Επιτροπή στο Κοινοβούλιο, σε περίπτωση επιφυλάξεων, με ποιο τρόπο έχουν ληφθεί πειστικά διορθωτικά μέτρα για τη διασκέδαση των ανησυχιών του τελευταίου·

26. φρονεί ότι οι επιφυλάξεις συνιστούν ένα νέο αποτελεσματικό μέσο ελέγχου του προϋπολογισμού καθώς αποτελούν δέσμευση του Κοινοβουλίου να παρακολουθεί προσεκτικά τα μέτρα που λαμβάνουν η Επιτροπή και τα κράτη μέλη για να εξαλειφθούν τα προβλήματα αυτά, ούτως ώστε να αιτιολογεί ιδίως ενώπιον της κοινής γνώμης την απόφαση για τη χορήγηση απαλλαγής·

… στον γεωργικό τομέα

27. επισημαίνει ότι το ποσοστό σφαλμάτων στον τομέα της πολιτικής για την αγροτική ανάπτυξη, το περιβάλλον, την αλιεία και την υγεία είναι 7,9 %· εκφράζει την αποδοκιμασία του για το γεγονός ότι λόγω της καθυστέρησης μεταξύ των αιτημάτων πληρωμής, των πληρωμών, των ελέγχων και της υποβολής στατιστικών στοιχείων δεν μπορεί να αναμένεται ότι θα μειωθεί σημαντικά το ποσοστό σφάλματος πριν από το 2014 το νωρίτερο, μολονότι έχει εγκριθεί σχέδιο δράσης το 2012·

28. επισημαίνει ότι η Υπηρεσία Εσωτερικού Ελέγχου της Επιτροπής (IAS) διαπίστωσε ότι η στρατηγική ελέγχου της ΓΔ AGRI δεν ήταν επαρκώς τυποποιημένη, ότι δηλαδή υπήρχαν κενά στον ορισμό του αντικειμένου του ελέγχου, στον καθορισμό ποσοτικών και μετρήσιμων στόχων (π.χ. πεδίο του ελέγχου), και στη σχετική ανάλυση ικανότητας· εκφράζει την ανησυχία του σχετικά με τη διαπίστωση της IAS ότι τα σχέδια ελέγχου δεν υποστηρίζονταν επαρκώς από αξιολογήσεις κινδύνου και ότι υπήρχε σημαντική υστέρηση στους ελέγχους (13 % των ελεγκτικών επιχειρήσεων του διαστήματος 2007-2010 δεν έχουν ολοκληρωθεί ακόμα), παρά τις προσπάθειες της ΓΔ AGRI να την περιορίσει·

29. επισημαίνει ότι η Επιτροπή αναφέρει σφάλματα στο σύστημα αναγνώρισης αγροτεμαχίων (LPIS) στη Γαλλία και την Πορτογαλία από το 2006· επισημαίνει ότι πριν από το 2010 δεν είχε τεθεί σε εφαρμογή σχέδιο δράσης ιδίας πρωτοβουλίας στα συγκεκριμένα κράτη· ασκεί κριτική για το γεγονός ότι τα «σχέδια δράσης» που δρομολογήθηκαν με παρότρυνση της Επιτροπής άρχισαν μόλις το 2010 για την Πορτογαλία και στα τέλη του 2013 για τη Γαλλία· θεωρεί ότι ο τρόπος με τον οποίο η Επιτροπή αντιμετωπίζει τις ελλείψεις που διαπιστώνονται στα συστήματα LPIS για τον υπολογισμό των δημοσιονομικών διορθώσεων αυξάνει μεν πολύ τη διάρκεια των διαδικασιών συμμόρφωσης και προκαλεί καθυστερήσεις στην περίληψη των σχεδίων δράσης και των επιφυλάξεων στις ετήσιες εκθέσεις δραστηριοτήτων, αλλά εξασφαλίζει πραγματικές δημοσιονομικές διορθώσεις, σύμφωνα με το αίτημα του Κοινοβουλίου και του Ελεγκτικού Συνεδρίου, και όχι κατ’ αποκοπή διορθώσεις που επιδέχονται αμφισβήτηση από τα κράτη μέλη και τους δικαιούχους· υποστηρίζει την Επιτροπή στην προσέγγισή της, και ζητεί τη βελτίωση των συστημάτων με κάθε δυνατό τρόπο, συμπεριλαμβανομένης της κατάρτισης του προσωπικού, προκειμένου να αυξηθούν η αποτελεσματικότητα και η ταχύτητά του·

30. ζητεί να ενημερωθεί για το συνολικό ποσό των ενωσιακών επιδοτήσεων, επιχορηγήσεων και άλλων χρηματοδοτικών μέσων που έχουν χρησιμοποιηθεί για τη σύσταση και τη βελτίωση του συστήματος LPIS από τότε που λήφθηκε η απόφαση, ει δυνατόν ανά κράτος μέλος·

31. επισημαίνει ιδιαίτερα ότι τα σφάλματα που διαπίστωσε το Ελεγκτικό Συνέδριο στη Γαλλία και στην Πορτογαλία το 2006 και που επιβεβαίωσε η Επιτροπή το 2008 εξακολουθούν να μην έχουν διορθωθεί πλήρως, παρά τις αποφάσεις για την εφαρμογή κατ’ αποκοπή διορθώσεων το 2012 από τα κράτη μέλη· τονίζει ότι από το 2006 έως το 2013 πραγματοποιήθηκαν άμεσες πληρωμές των οποίων η νομιμότητα και η κανονικότητα δεν ήταν πλήρως εγγυημένες· εκφράζει ανησυχία για τον προϋπολογισμό της Ένωσης, δεδομένου ότι δεν έχουν ακόμη πραγματοποιηθεί οι δημοσιονομικές διορθώσεις για πόρους που χορηγήθηκαν εσφαλμένα κατά το διάστημα 2008-2013 στη Γαλλία και κατά το διάστημα 2010-2013 στην Πορτογαλία, λόγω των σφαλμάτων που εξακολουθούν να υπάρχουν στο LPIS και τα οποία εντοπίστηκαν το 2006· λαμβάνει, ωστόσο, υπό σημείωση ότι η Επιτροπή εφάρμοσε ήδη το 2008 στη Γαλλία και το 2010 στην Πορτογαλία καθαρές δημοσιονομικές διορθώσεις σε αμφότερα τα κράτη μέλη· ζητεί από την Επιτροπή να καλύψει τον συνολικό δημοσιονομικό κίνδυνο αυτών των σφαλμάτων στον προϋπολογισμό της ΕΕ μέσω καθαρών διορθώσεων·

32. παρατηρεί ότι οι διαδικασίες εκκαθάρισης ως προς τη συμμόρφωση είναι υπερβολικά χρονοβόρες, σε σημείο που να μην προστατεύει αποτελεσματικά τον προϋπολογισμό της Ένωσης· εκφράζει αποδοκιμασία για τη μακρόχρονη αδρανοποίηση των διοικητικών ικανοτήτων και την απώλεια εσόδων και τόκων για τον προϋπολογισμό της Ένωσης·

33. επισημαίνει ότι ο γενικός διευθυντής της ΓΔ AGRI έχει διατηρήσει μια επιφύλαξη για λόγους φήμης σχετικά με αδυναμίες στην εποπτεία και τον έλεγχο των πιστοποιημένων βιολογικών προϊόντων· αναμένει διορθωτικές ενέργειες εκ μέρους της Επιτροπής, προκειμένου να εξασφαλιστεί ότι η απουσία επαρκών ελέγχων δεν θα οδηγεί σε αθέμιτη στρέβλωση του ανταγωνισμού μεταξύ των παραγωγών βιολογικών και συμβατικών γεωργικών προϊόντων·

34. συντάσσεται με τις επιφυλάξεις που διατύπωσε ο γενικός διευθυντής της ΓΔ AGRI: — επιφύλαξη σχετικά με σοβαρές ανεπάρκειες στα συστήματα άμεσων πληρωμών στη Βουλγαρία, τη Γαλλία και την Πορτογαλία· — επιφύλαξη σχετικά με όλες τις δαπάνες αγροτικής ανάπτυξης· — επιφύλαξη σχετικά με ανεπάρκειες στην εποπτεία και τον έλεγχο της βιολογικής παραγωγής·

… στον τομέα της περιφερειακής πολιτικής, της ενέργειας και των μεταφορών

35. επισημαίνει ότι το ποσοστό σφάλματος στην περιφερειακή πολιτική είναι 6,8 %·

36. παρατηρεί ότι με βάση τους ελέγχους που διεξήχθησαν τόσο από το Ελεγκτικό Συνέδριο όσο και από την Επιτροπή, ορισμένες ελεγκτικές αρχές κρατών μελών δεν αποδίδουν την απαιτούμενη προσοχή στην εκτέλεση της ελεγκτικής εντολής τους, ενώ είναι αμφίβολο αν και από ποια άποψη βελτιώνουν μακροπρόθεσμα τα συστήματα εποπτείας και ελέγχου τους·

37. επισημαίνει ότι οι αρχές των κρατών μελών ερμηνεύουν την καθοδήγηση με διαφορετικό τρόπο, ιδιαίτερα όσον αφορά τη στατιστική δειγματοληψία και την έκταση του ελέγχου· εκφράζει τη βαθιά του ανησυχία για το γεγονός ότι η Υπηρεσία Εσωτερικού Ελέγχου (IAS) διαπίστωσε σημαντικές αποκλίσεις όσον αφορά την έκταση και το βάθος των επιτόπιων ελέγχων·

38. επισημαίνει ότι η Επιτροπή δεν διεξάγει η ίδια επαρκείς δειγματοληπτικούς ελέγχους στις εθνικές διοικητικές αρχές και στους τελικούς αποδέκτες·

39. συντάσσεται με την επιφύλαξη που διατύπωσε ο γενικός διευθυντής της ΓΔ REGIO σχετικά με τα συστήματα διαχείρισης και ελέγχου των ΕΤΠΕ/Ταμείου Συνοχής/ΜΠΒ για την περίοδο προγραμματισμού 2007-2013 σε 17 κράτη μέλη (72 προγράμματα) και 12 προγράμματα ευρωπαϊκής εδαφικής συνεργασίας· συντάσσεται επιπλέον με την επιφύλαξη σχετικά με τα συστήματα διαχείρισης και ελέγχου των ΕΤΠΕ/Ταμείου Συνοχής/ΜΠΒ για την περίοδο προγραμματισμού 2000-2006 σε 5 κράτη μέλη (11 προγράμματα)· στο πλαίσιο αυτό επισημαίνει ειδικότερα: — οι ελεγκτικές αρχές όλων των κρατών μελών πρέπει να αποδίδουν μεγαλύτερη προσοχή στην εκτέλεση της ελεγκτικής εντολής τους με σκοπό να βελτιώνουν διαρκώς τα συστήματα διαχείρισης, εποπτείας και ελέγχου τους· — η Επιτροπή πρέπει να διενεργεί περισσότερους ελέγχους στους τελικούς δικαιούχους και στις αρχές που είναι αρμόδιες για την έγκριση το έτος «ν» στα κράτη μέλη των οποίων τα συστήματα διαχείρισης και ελέγχου παρουσίαζαν αδυναμίες το έτος «ν-1»· — η Επιτροπή πρέπει να δεσμευθεί ότι θα ελέγχει όλα τα επιχειρησιακά προγράμματα τουλάχιστον μία φορά στη διάρκεια της περιόδου προγραμματισμού· — η Επιτροπή πρέπει να υποβάλει έκθεση εγκαίρως σε σχέση με τη διαδικασία απαλλαγής για το 2013 σχετικά με την επιχειρησιακή εφαρμοσιμότητα του όρου «σοβαρή ανεπάρκεια» στην κατ’ εξουσιοδότηση πράξη και τις συναφείς καθαρές δημοσιονομικές διορθώσεις που προέκυψαν·

Χωρίς να θέτει υπό αμφισβήτηση την απόφασή του για χορήγηση απαλλαγής, τονίζει τις επιφυλάξεις του που διατυπώνονται στις παραγράφους 34 και 39 και οδηγούν στην ανάληψη των ακόλουθων δεσμευτικών υποχρεώσεων

40. καλεί την Επιτροπή να μεριμνήσει ώστε, στον τομέα της γεωργικής πολιτικής, οι διαδικασίες εκκαθάρισης ως προς τη συμμόρφωση σε συνήθεις περιπτώσεις να ολοκληρώνονται σε λιγότερο από δύο έτη, όπως προβλεπόταν στην εσωτερική συγκριτική ανάλυση επιδόσεων της Επιτροπής που είχε εγκριθεί εδώ και πάνω από 15 χρόνια·

41. καλεί την Επιτροπή, στον τομέα της γεωργίας, να επιλύσει το συντομότερο τα προβλήματα που παρουσιάζονται στους οργανισμούς πληρωμών των οποίων ο εναπομένων κίνδυνος σφάλματος υπερβαίνει το όριο σημαντικότητας του 2 % που έχει ορίσει η Επιτροπή· συνιστά να επικεντρωθούν οι προσπάθειες ιδιαίτερα στους οργανισμούς πληρωμών στη Γαλλία, στη Βουλγαρία, στη Ρουμανία, στην Πορτογαλία και στη Λετονία·

42. ζητεί, για να αντιμετωπιστούν οι ελλείψεις στα συστήματα αναγνώρισης, τα σχέδια δράσης να εκτελούνται χωρίς καθυστέρηση· ζητεί, σε περίπτωση μη συμμόρφωσης με τις προθεσμίες που ορίζονται στα σχέδια δράσης, να επιβάλλονται αναλογικές καθαρές δημοσιονομικές διορθώσεις στο πλαίσιο της διαδικασίας εκκαθάρισης ως προς τη συμμόρφωση· σημειώνει ότι οι διαδικασίες αντιπαράθεσης θα πρέπει να ολοκληρώνονται εν γένει εντός δύο ετών·

43. καλεί την Επιτροπή να υποβάλει έκθεση σχετικά με την πρόοδο της εφαρμογής των σχεδίων δράσης για τη Γαλλία και την Πορτογαλία έως τις 30 Ιουνίου 2014·

44. φρονεί ότι, όταν διαπιστώνονται επανειλημμένα αδυναμίες στα συστήματα αναγνώρισης αγροτεμαχίων πρέπει να πραγματοποιούνται διαδοχικές αυξανόμενες διορθωτικές κυρώσεις, οι οποίες να υπερβαίνουν σαφώς τις καθαρές και τις κατ’ αποκοπήν διορθώσεις που έχουν πραγματοποιηθεί μέχρι τότε· ζητεί από την Επιτροπή να υποβάλει σχετική πρόταση·

45. καλεί τη ΓΔ AGRI να αναπτύξει και να παγιώσει τη στρατηγική ελέγχου της, να επεξεργαστεί εκ νέου τις αξιολογήσεις κινδύνου σύμφωνα με τους στόχους που έχουν τεθεί, και να εξασφαλίσει την κατάλληλη παρακολούθηση μέσω βελτιωμένων ποσοτικών και ποιοτικών βασικών δεικτών επιδόσεων, οι οποίοι θα πρέπει να εξηγούνται σαφέστερα στην ετήσια έκθεση δραστηριοτήτων·

46. ζητεί, στον τομέα της περιφερειακής πολιτικής, σε συνέχεια των συστάσεων της Επιτροπής και του Ελεγκτικού Συνεδρίου, τα κράτη μέλη να εντείνουν δραστικά και να καταστήσουν αυστηρότερους τους πρωτοβάθμιους ελέγχους τους·

47. καλεί την Επιτροπή να αναφέρει στις εκθέσεις δραστηριοτήτων των γενικών διευθύνσεών της, σε ποια έκταση και σε τι βάθος έγινε εξέταση, επαλήθευση και επικύρωση των στατιστικών ή των εκθέσεων ελέγχου των κρατών μελών·

48. καλεί την Επιτροπή να εξηγεί στις ετήσιες εκθέσεις δραστηριοτήτων της πώς οι αναλύσεις κινδύνου τις οποίες διεξάγει επηρέασαν τη χρησιμοποίηση των δυνατοτήτων ελέγχου που διαθέτει, ποιες χώρες αφορούσαν, και αν οι ελλείψεις αντιμετωπίστηκαν· ζητεί τη διεξαγωγή περισσότερων δειγματοληπτικών ελέγχων στις εθνικές αρχές που είναι αρμόδιες για τις εγκρίσεις και στους τελικούς αποδέκτες· σημειώνει ότι τούτο θα μπορούσε να καταστεί δυνατό με αναδιάταξη του προσωπικού και/ή μείωση του αριθμού ελέγχων στα κράτη μέλη με χαμηλά ποσοστά σφάλματος·

49. επισημαίνει ότι οι κατευθυντήριες γραμμές για τους ελέγχους που διεξάγει η ίδια η Επιτροπή θα έπρεπε να συνιστούν αυτοδέσμευση της Επιτροπής· καλεί την Επιτροπή να τις παρουσιάσει κατά τη διαδικασία απαλλαγής του 2013· ζητεί στο πλαίσιο αυτό να υποβληθούν σαφή στοιχεία σχετικά με τα κράτη μέλη και τα προγράμματα που υποβλήθηκαν κατά το παρελθόν σε ειδικούς ελέγχους, και σχετικά με το κατά πόσο μπορούν να επιταχυνθούν οι καθαρές δημοσιονομικές διορθώσεις· υπογραμμίζει ότι η προσέγγιση αυτή θα πρέπει επίσης να αποκρυσταλλώνεται στις επικείμενες κατ’ εξουσιοδότηση και εκτελεστικές πράξεις·

50. αναμένει από την Επιτροπή να βελτιώσει τους ιδίους ελέγχους της στις ετήσιες εκθέσεις ελέγχου των ελεγκτικών αρχών, να μεριμνήσει ώστε οι ελεγκτές να μπορούν να βγάζουν συμπεράσματα για τον αντίκτυπο και την αξιοπιστία των ποσοστών σφάλματος που διαπιστώνονται στους ελέγχους των κρατών μελών και να ενισχύσει τη διαδικασία αξιοπιστίας της· θεωρεί ότι οι ασυνέπειες αυτές θα πρέπει να αντιμετωπιστούν το συντομότερο προκειμένου να ελαχιστοποιηθεί ο κίνδυνος μη εντοπισμού συστημικών αδυναμιών και/ή σφαλμάτων και παρατυπιών·

51. εκφράζει την πεποίθηση ότι οι επικείμενες καθαρές δημοσιονομικές διορθώσεις δεν μπορεί με βάση το κράτος δικαίου να αποτελούν «αυτόματη τιμωρία»· καλεί, στο πλαίσιο αυτό, την Επιτροπή να πράττει το κατά δύναμιν προκειμένου να συντομεύει τις διαδικασίες αντιπαράθεσης που προηγούνται της εφαρμογής καθαρών δημοσιονομικών διορθώσεων ή διακοπής πληρωμών· καλεί την Επιτροπή να υποβάλει έκθεση και πρόταση για το θέμα αυτό· δηλώνει ήδη από τώρα ότι το Κοινοβούλιο θα υποστηρίξει την Επιτροπή στο θέμα αυτό, σε περίπτωση που προβληθούν αντιρρήσεις από κράτη μέλη·

52. καλεί την Επιτροπή να προσθέσει στην ετήσια έκθεση για την προστασία του προϋπολογισμού της Ένωσης κεφάλαιο σχετικά με τις καθαρές δημοσιονομικές διορθώσεις ανά κράτος μέλος·

53. καλεί την Επιτροπή, σε αυτήν την ανακοίνωση σχετικά με την επιμερισμένη διαχείριση να κατονομάσει τα τρία κράτη μέλη με τα υψηλότερα ποσοστά σφάλματος και τις περισσότερες δημοσιονομικές διορθώσεις, τα οποία στη συνέχεια θα κληθούν σε ακρόαση στο πλαίσιο της διαδικασίας απαλλαγής από την αρμόδια για την απαλλαγή αρχή·

54. καλεί τη νομοθετική αρχή με την πρώτη ευκαιρία να περιορίσει χρονικά και οικονομικά τη δυνατότητα αντικατάστασης προβληματικών προγραμμάτων με νέα πριν από τις 15 Φεβρουαρίου του έτους «ν+1»·

55. ζητεί από το Ελεγκτικό Συνέδριο να χρησιμοποιεί συχνότερα ελέγχους επιδόσεων για τη σύγκριση προγραμμάτων δαπανών σε διάφορα κράτη μέλη· ζητεί εκ νέου να εκπονούνται ειδικές εκθέσεις από το Ελεγκτικό Συνέδριο ανά χώρα για κράτη μέλη με ιδιαίτερη επικινδυνότητα (ομοσπονδιακές διοικητικές διαρθρώσεις) και για προβληματικά κράτη μέλη (υψηλό ποσοστό σφαλμάτων)·

56. ζητεί τα εξής: — να αναπτύξουν οι ενδιαφερόμενες ΓΔ νέα και ενισχυμένη στρατηγική λογιστικού ελέγχου για να αντιμετωπισθούν οι αδυναμίες που εντοπίζονται σε ορισμένα κράτη μέλη όπως αναφέρεται στις παραγράφους 47, 48 και 49· — να εντατικοποιηθούν οι ποιοτικές επαληθεύσεις όσον αφορά τις εκθέσεις λογιστικού ελέγχου και λοιπών ελέγχων των κρατών μελών όπως αναφέρεται στις παραγράφους 47 και 48· — να αυξήσει η Επιτροπή τους επιτόπιους ελέγχους που βασίζονται σε τυχαία δειγματοληψία και να χρησιμοποιούνται πιο συστηματικά οι καθαρές δημοσιονομικές διορθώσεις όπως αναφέρεται στην παράγραφο 13· — να θεσπισθούν λεπτομερείς κανόνες στην κατ’ εξουσιοδότηση πράξη για κανονισμό με κοινές διατάξεις που θα προβλέπουν ορισμό των σοβαρών ανεπαρκειών και αξιολόγηση των βασικών απαιτήσεων για συστήματα διαχείρισης και ελέγχου όπως εμφαίνεται στην παράγραφο 216· — να εφαρμόζονται προοδευτικά αυξανόμενες μειώσεις πληρωμών και διοικητικές κυρώσεις στις περιπτώσεις όπου δεν έχουν τηρηθεί τα κριτήρια επιλεξιμότητας από τον τελικό αποδέκτη που λαμβάνει άμεσες πληρωμές ή στήριξη της αγροτικής ανάπτυξης και εμφανίζονται περιοδικές ελλείψεις στο σύστημα LPIS· — να χρησιμοποιείται μηχανισμός αναστολής ως εκ των προτέρων μέσο για την προστασία του προϋπολογισμού της Ένωσης όπως αναφέρεται στην παράγραφο 42· — να καταγραφεί λεπτομερώς η χρήση διακοπής/αναστολής των πληρωμών, δημοσιονομικών διορθώσεων και ανακτήσεων ποσών στην επόμενη ετήσια έκθεση για την προστασία του προϋπολογισμού της Ένωσης και ειδικά για τα διαρθρωτικά ταμεία και το ταμείο Συνοχής στις εκθέσεις από το 2016 και μετά όπως εμφαίνεται στην παράγραφο 52· — οι ετήσιες εκθέσεις δραστηριοτήτων (ΕΕΔ) των ΓΔ να περιλαμβάνουν πληροφορίες για τις επιφυλάξεις όσον αφορά κινδύνους για τον προϋπολογισμό της Ένωσης και οι επιφυλάξεις αυτές θα πρέπει να αίρονται μόνον όταν θα έχουν αντιμετωπισθεί οι αδυναμίες με μέτρα που λάβουν τα κράτη μέλη και διόρθωση των παράτυπων δαπανών, καθώς και για τις εκτιμήσεις του ποσοστού σφάλματος και του εναπομένοντος κινδύνου σφάλματος όταν τα κράτη μέλη έχουν εφαρμόσει διορθωτικά μέτρα· — να συνταχθεί νέα οριζόντια έκθεση σχετικά με το πώς εφαρμόζονται τα νέα προληπτικά και διορθωτικά εργαλεία δυνάμει του ΠΔΠ 2014-2020, και η οποία θα αξιολογεί κάθε κίνδυνο που οφείλεται στις διαφορές μεταξύ της τελικής νομοθεσίας και των προτάσεων της Επιτροπής· — να απλουστευθούν οι διαδικασίες αντιπαράθεσης και συνεννόησης ούτως ώστε η διαδικασία συμμόρφωσης στο σύνολό της να συντομευθεί κατά δύο έτη σε όλες τις συνήθεις περιπτώσεις όπως αναφέρεται στην παράγραφο 40· — να καταρτισθούν για τη Γαλλία και την Πορτογαλία εκτεταμένα σχέδια δράσης στον τομέα της γεωργίας, μεταξύ άλλων για τον εκσυγχρονισμό των συστημάτων LPIS τους όπως ζητείται στην παράγραφο 44· — να καθιερωθούν υπόδειγμα και συστάσεις για τις εθνικές διαχειριστικές δηλώσεις· — να περιορισθεί η επιλογή αντικατάστασης των έργων που περιέχουν σφάλμα με νέα έργα πριν από τις 15 Φεβρουαρίου του έτους ν+1· — να βελτιωθεί η χρήση των RAL και να περιορισθεί η περίοδος που καλύπτεται από την προχρηματοδότηση· — να συνάψει η Επιτροπή δεσμευτικές διμερείς συμφωνίες με τα κράτη μέλη απέσπασαν την προσοχή, με βάση το υπόδειγμα του Ευρωπαϊκού Εξαμήνου·

57. ζητεί οι προαναφερθείσες δεσμεύσεις να σταλούν από τον πρόεδρο του νέου Κοινοβουλίου σε όλους του υποψήφιους για τη θέση του προέδρου της Επιτροπής με το αίτημα να αναληφθούν υποχρεωτικά δεσμεύσεις για την υλοποίηση των ανωτέρω μετά τις εκλογές του Ευρωπαϊκού Κοινοβουλίου το 2014· ζητεί ακόμη το νέο Κοινοβούλιο να περιλάβει τις ανωτέρω δεσμεύσεις στη γραπτή διαδικασία στο πλαίσιο των ακροάσεων των υποψήφιων Επιτρόπων και να ζητήσει τις δέουσες εγγυήσεις με στόχο την καλύτερη προστασία του προϋπολογισμού της Ένωσης·

58. καλεί την Επιτροπή να καταρτίσει κατάσταση όλων των ενωσιακών κονδυλίων που διατίθενται στα μέσα ενημέρωσης στα κράτη μέλη από τα διαρθρωτικά ή τα γεωργικά ταμεία, συμπεριλαμβανομένης της αγροτικής ανάπτυξης·

59. καλεί την Επιτροπή να επικεντρώσει τους ελέγχους της σε εκείνα τα κράτη μέλη που είναι επιρρεπή ή προβληματικά ως προς το θέμα αυτό·

60. καλεί τα κράτη μέλη που δεν έχουν ήδη καθιερώσει εθελοντική δήλωση να το πράξουν, με βάση τη διαχειριστική δήλωση που προβλέπεται από το άρθρο 59 του δημοσιονομικού κανονισμού (ΕΕ, Ευρατόμ) αριθ. 966/2012· καλεί την Επιτροπή να καθορίσει το συντομότερο το υπόδειγμα για τη διαχειριστική δήλωση· επισημαίνει εκ νέου, στο πλαίσιο αυτό, το συνεχιζόμενο έργο της διοργανικής ομάδας για τις δηλώσεις των κρατών μελών, το αποτέλεσμα του οποίου εξαρτάται σε μεγάλο βαθμό από το νέο περιεχόμενο των διαχειριστικών δηλώσεων·

61. καλεί την Επιτροπή να παρακολουθεί τη διαδικασία πιστοποίησης των εθνικών αρχών ελέγχου στα κράτη μέλη που παρουσιάζουν συχνότερα συστηματικά υψηλά ποσοστά σφάλματος· παροτρύνει την Επιτροπή να υποβάλει σχετική δήλωση και νομοθετική πρόταση·

62. καλεί την Επιτροπή να εφαρμόζει αυστηρά το άρθρο 32 παράγραφος 5 του δημοσιονομικού κανονισμού (ΕΕ, Ευρατόμ) αριθ. 966/2012, σε περίπτωση που το επίπεδο σφάλματος είναι σταθερά υψηλό και, συνεπώς, να εντοπίζει τις αδυναμίες στα συστήματα ελέγχου, να αναλύει το κόστος και τα οφέλη των ενδεχόμενων διορθωτικών μέτρων και να λαμβάνει ή να προτείνει κατάλληλες δράσεις σχετικά με την απλούστευση, τη βελτίωση των συστημάτων ελέγχου και τον ανασχεδιασμό των προγραμμάτων ή των συστημάτων εκτέλεσης·

63. ζητεί να μειωθούν σημαντικά αυτές οι απαιτήσεις και η πυκνότητα των ελέγχων για τα κράτη μέλη που παρουσιάζουν πολύ χαμηλά ποσοστά σφάλματος· παροτρύνει την Επιτροπή να υποβάλει σχετική ανακοίνωση που θα περιλαμβάνει μια αποδοτική και αποτελεσματική πολιτική ελέγχου η οποία θα επιτρέψει να τεθούν στη διάθεση των χωρών με υψηλά ποσοστά σφάλματος περισσότεροι πόροι για μέτρα ελέγχου·

64. καλεί την Επιτροπή να ασχοληθεί με το πρόβλημα των «αχυρανθρώπων» στον τομέα των προσκλήσεων υποβολής προσφορών και απαιτεί τη δημοσίευση στο διαδίκτυο όλων των σταδίων των δημόσιων διαδικασιών ανάθεσης συμβάσεων με τη μεγαλύτερη δυνατή διαφάνεια και τη γνωστοποίηση, επίσης στο διαδίκτυο, των υπεργολάβων·

65. καλεί την Επιτροπή να εξετάσει τη διάρθρωση της επιμερισμένης διαχείρισης και να υποβάλει προτάσεις στο Κοινοβούλιο σχετικά με τη χρήση υπαλλήλων της Ένωσης ως επικεφαλής των εθνικών φορέων πληρωμής, διοίκησης και ελέγχου στα κράτη μέλη, αρμόδιων για τη δαπάνη κονδυλίων της Ένωσης·

66. συνιστά το νέο Κοινοβούλιο που θα εκλεγεί να διασφαλίσει μέσω των σχετικών επιτροπών ότι οι αντίστοιχοι επίτροποι θα δεσμευθούν επισήμως, στη γραπτή διαδικασία πριν από τις ακροάσεις, ότι θα λάβουν διορθωτικά μέτρα εντός του καθορισμένου χρονικού πλαισίου· αυτές οι δεσμεύσεις, από κοινού με τις εκθέσεις από την Επιτροπή και το Συμβούλιο θα επιτρέψουν στο Κοινοβούλιο να λάβει τεκμηριωμένη απόφαση κατά τη διάρκεια της διαδικασίας απαλλαγής 2013·

67. καλεί το νέο Κοινοβούλιο που θα εκλεγεί να διερευνήσει, στο πνεύμα αυτό, όλες τις νομικές δυνατότητες για την επίτευξη περαιτέρω νομοθετικών βελτιώσεων, εφόσον κρίνεται σκόπιμο, στο πλαίσιο της μεσοπρόθεσμης επανεξέτασης του πολυετούς δημοσιονομικού πλαισίου·

Η δήλωση αξιοπιστίας του Ελεγκτικού Συνεδρίου

Ετήσιοι λογαριασμοί – γνώμη «χωρίς επιφύλαξη»

68. εκφράζει την ικανοποίησή του για το γεγονός ότι οι ετήσιοι λογαριασμοί της Ένωσης για το οικονομικό έτος 2012 αποδίδουν πιστή εικόνα, από κάθε ουσιώδη πλευρά, της οικονομικής κατάστασης της Ένωσης, καθώς και των αποτελεσμάτων των πράξεών της, των ταμειακών ροών της και των μεταβολών των ιδίων κεφαλαίων την 31η Δεκεμβρίου 2012·

69. επισημαίνει ότι επιπλέον της μιας γνωμοδότησης σχετικά με την αξιοπιστία των λογαριασμών, το Ελεγκτικό Συνέδριο υποβάλλει άλλες τρεις σχετικά με τη νομιμότητα και κανονικότητα των πράξεων στις οποίες βασίζονται οι λογαριασμοί· θεωρεί ότι αυτή η πληθώρα γνωμοδοτήσεων δυσκολεύει τους βουλευτές του Κοινοβουλίου στην αξιολόγηση της εκτέλεσης του προϋπολογισμού από την Επιτροπή·

70. δεν θεωρεί φυσιολογικό ότι οι ετήσιοι λογαριασμοί εμφανίζουν καθαρό ενεργητικό 40,4 δισεκατ. EUR, και διερωτάται μήπως δεν θα έπρεπε να εγγραφούν στο ενεργητικό τα ποσά που καλούνται να καταβάλουν τα κράτη μέλη για συντάξεις προσωπικού, τα οποία εκτιμώνται σε 42,5 δισεκατ. EUR, δεδομένου ότι αντιπροσωπεύουν σαφώς μια υποχρέωση· επισημαίνει ότι σύμφωνα με την εξήγηση που δίνει ο υπόλογος της Επιτροπής, εφαρμόστηκαν τα διεθνή λογιστικά πρότυπα για τον δημόσιο τομέα· καλεί το Ελεγκτικό Συνέδριο να δηλώσει σαφώς τη θέση του για το θέμα· ζητεί να εκτιμηθεί ποσοτικά ο κίνδυνος μη διάθεσης του ανωτέρω ποσού, δεδομένων των οικονομικών θέσεων των κρατών μελών· προτείνει να εξεταστεί η δυνατότητα σύστασης κοινοτικού συνταξιοδοτικού ταμείου προκειμένου να βγουν από τον προϋπολογισμό αυτές οι οικονομικές υποχρεώσεις έναντι του προσωπικού·

Νομιμότητα και κανονικότητα των εσόδων – γνώμη «χωρίς επιφύλαξη»

71. επισημαίνει με ικανοποίηση ότι τα έσοδα στα οποία βασίζονται οι λογαριασμοί για το οικονομικό έτος που έληξε την 31η Δεκεμβρίου 2012 είναι, από κάθε ουσιώδη πλευρά, νόμιμα και κανονικά·

Νομιμότητα και κανονικότητα των αναλήψεων υποχρεώσεων – γνώμη «χωρίς επιφύλαξη»

72. επισημαίνει με ικανοποίηση ότι οι αναλήψεις υποχρεώσεων στις οποίες βασίζονται οι λογαριασμοί για το οικονομικό έτος που έληξε την 31η Δεκεμβρίου 2012 είναι, από κάθε ουσιώδη πλευρά, νόμιμες και κανονικές·

Νομιμότητα και κανονικότητα των πληρωμών – αρνητική γνώμη

73. εκφράζει την έντονη αποδοκιμασία του για το γεγονός ότι οι πληρωμές εξακολουθούν να περιέχουν σε σημαντικό ποσοστό ουσιώδη σφάλματα· υπενθυμίζει στην Επιτροπή ότι το Κοινοβούλιο επιδεικνύει μηδενική ανοχή στα σφάλματα·

74. καλεί το Ελεγκτικό Συνέδριο να αξιολογήσει τη σκοπιμότητα μιας ανάλυσης βασισμένης στο απλό ποσοστό σφάλματος και, σεβόμενο το καθεστώς ανεξαρτησίας του, του ζητεί να λάβει υπόψη το όριο σημαντικότητας (15)·

75. επισημαίνει ότι, σύμφωνα με τα διεθνή πρότυπα λογιστικού ελέγχου, ο εξωτερικός ελεγκτής θα πρέπει να ορίζει ανεξάρτητα το όριο σημαντικότητας των σφαλμάτων·

76. σέβεται τις μεθόδους του Ελεγκτικού Συνεδρίου για την εξαγωγή αντιπροσωπευτικού δείγματος μέσω τις ετήσιας εναλλαγής της βαρύτητας των χωρών και των προγραμμάτων· ζητεί, ωστόσο, να υποβάλλονται επίσης ειδικές εκθέσεις ανά χώρα βασιζόμενες στον κίνδυνο και για συγκεκριμένα προγράμματα, ξεκινώντας από την ετήσια έκθεση για το 2014·

77. διαπιστώνει ότι η αρνητική γνώμη του Ελεγκτικού Συνεδρίου βασίζεται στην παρατήρηση ότι τα συστήματα εποπτείας και ελέγχου είναι μόνο εν μέρει αποτελεσματικά και ότι, κατά συνέπεια, το πιθανό ποσοστό σφάλματος όσον αφορά τις πληρωμές στις οποίες βασίζονται οι λογαριασμοί είναι 4,8 %·

78. σημειώνει με ανησυχία ότι όλοι οι τομείς πολιτικής με επιχειρησιακές δαπάνες περιέχουν σε σημαντικό ποσοστό ουσιώδη σφάλματα·

79. υπογραμμίζει ότι πρέπει να γίνεται σαφής διάκριση μεταξύ σφάλματος και απάτης, και θεωρεί ότι στη μεγάλη πλειονότητα των περιπτώσεων τα σφάλματα οφείλονται σε διοικητικά λάθη, πολλά από τα οποία συνδέονται με την πολυπλοκότητα των ενωσιακών και των εθνικών κανόνων, τα οποία μπορούν να διορθωθούν· αναμένει ότι τα σχετικά θεσμικά όργανα θα δώσουν τη δέουσα προσοχή στη διάκριση αυτή στις ανακοινώσεις τους προς το ευρύτερο κοινό και τα μέσα επικοινωνίας·

80. υπενθυμίζει ότι το πιθανότερο ποσοστό σφάλματος για τις πληρωμές είχε εκτιμηθεί σε 3,9 % το οικονομικό έτος 2011, σε 3,7 % το 2010 και σε 3,3 % το 2009· εκφράζει απογοήτευση για την αύξηση αυτή, διότι ανατρέπει τη θετική τάση που παρατηρήθηκε κατά τα έτη 2007, 2008 και 2009· αναγνωρίζει, ωστόσο, ότι ο αυξημένος αριθμός πληρωμών κατά το στάδιο ολοκλήρωσης των προγραμμάτων θα μπορούσε να είναι ένας λόγος για την αύξηση του ποσοστού σφαλμάτων·

81. εκφράζει τη βαθιά αποδοκιμασία του για το γεγονός ότι δεν υλοποιήθηκε η δέσμευση που είχε αναλάβει η Επιτροπή υπό τον πρόεδρο Barroso, για την επίτευξη απόλυτα θετικής δήλωσης αξιοπιστίας (16)·

82. σημειώνει με ανησυχία ότι όλοι οι τομείς επιχειρησιακών δαπανών συνέβαλαν σε αυτήν την αύξηση και ότι η αγροτική ανάπτυξη, το περιβάλλον, η αλιεία και η υγεία παραμένουν οι πιο επιρρεπείς σε σφάλματα τομείς πολιτικής με εκτιμώμενο ποσοστό σφάλματος 7,9 %, ακολουθούμενες από την περιφερειακή πολιτική, την ενέργεια και τις μεταφορές, για τις οποίες το εκτιμώμενο ποσοστό σφάλματος είναι 6,8 %·

83. επισημαίνει ότι τη μεγαλύτερη αύξηση του εκτιμώμενου ποσοστού σφάλματος σημείωσαν οι τομείς δαπανών απασχόληση και κοινωνικές υποθέσεις, γεωργία: ανάπτυξη της υπαίθρου, μέτρα στήριξης της αγοράς και άμεση στήριξη και περιφερειακή πολιτική, ενέργεια και μεταφορές·

84. τονίζει ότι η αύξηση του εκτιμώμενου ποσοστού σφάλματος οφείλεται εν μέρει στην αλλαγή του τρόπου προσέγγισης του Ελεγκτικού Συνεδρίου όσον αφορά τη δειγματοληψία, η οποία είχε ως αποτέλεσμα τα δείγματα των πράξεων να περιλαμβάνουν τώρα μόνο ενδιάμεσες πληρωμές, τελικές πληρωμές και εκκαθαρίσεις προπληρωμών·

85. σημειώνει ότι η μεταβολή του πιθανότερου ποσοστού σφάλματος που αποδίδεται στην αλλαγή του τρόπου προσέγγισης του Ελεγκτικού Συνεδρίου όσον αφορά τη δειγματοληψία δεν υπερβαίνει το 0,3 % και ότι αυτή η μεταβολή είναι ο κύριος λόγος της αύξησης του εκτιμώμενου ποσοστού σφάλματος στους τομείς «εξωτερικές σχέσεις, βοήθεια και διεύρυνση» και «έρευνα και λοιπές εσωτερικές πολιτικές»·

86. εκφράζει την επιδοκιμασία του για το γεγονός ότι το Ελεγκτικό Συνέδριο αποφάσισε το 2012 να αντιμετωπίζει τα σοβαρά σφάλματα των οργάνων και των οργανισμών της Ένωσης στον τομέα των δημόσιων συμβάσεων –όπως συμβαίνει για τα αντίστοιχα σφάλματα των κρατών μελών και των διεθνών οργανισμών– ως προσδιορίσιμα ποσοτικώς· επισημαίνει ότι το Ελεγκτικό Συνέδριο δεν έδωσε αναδρομική ισχύ στον τρόπο προσέγγισής του ώστε να καλυφθούν οι δραστηριότητες των οργάνων και οργανισμών της Ένωσης στον τομέα των δημόσιων συμβάσεων πριν από το 2011·

87. ζητεί από το Ελεγκτικό Συνέδριο να αναπτύξει κοινή προσέγγιση με την Επιτροπή όσον αφορά τον τρόπο μέτρησης των σφαλμάτων, δεδομένου ότι οι διαφορετικές προσεγγίσεις συγκαλύπτουν την πραγματική σημασία ενός σφάλματος για την επιτυχία ενός έργου και δυσχεραίνουν τη ρεαλιστική αξιολόγηση των σφαλμάτων·

88. επισημαίνει με ικανοποίηση ότι αυτή η αλλαγή του τρόπου προσέγγισης καθιστά δυνατή τη σύγκριση του εκτιμώμενου ποσοστού σφάλματος για τις δαπάνες που υπόκεινται σε επιμερισμένη διαχείριση (5,3 %) με το ποσοστό που αφορά όλες τις άλλες μορφές επιχειρησιακών δαπανών (4,3 %)·

89. εκφράζει την επιδοκιμασία του για το γεγονός ότι το εκτιμώμενο ποσοστό σφάλματος του Ελεγκτικού Συνεδρίου για τις διοικητικές δαπάνες τις οποίες διαχειρίζονται άμεσα τα θεσμικά όργανα της Ένωσης είναι 0 %·

90. τονίζει ότι τα σφάλματα επιλεξιμότητας αφορούν περισσότερο από τα δύο τρίτα του συνολικού εκτιμώμενου ποσοστού σφάλματος συμπεριλαμβανομένων σοβαρών αδυναμιών τήρησης των κανόνων περί δημοσίων συμβάσεων (1,4 ποσοστιαίες μονάδες), μη επιλέξιμων έργων/δραστηριοτήτων ή δικαιούχων (1,1 ποσοστιαίες μονάδες), μη επιλέξιμων δαπανών που συμπεριλαμβάνονται στις δηλώσεις δαπανών (1,0 ποσοστιαίες μονάδες) και λανθασμένων δηλώσεων γεωργικών εκτάσεων (0,8 ποσοστιαίες μονάδες)·

91. παραπέμπει στην έκθεση της ΕΕ για την καταπολέμηση της διαφθοράς [COM(2014) 38] και στην ιδιαίτερη έμφαση που αποδίδεται στο πλαίσιό της στη σημασία του τομέα των δημόσιων συμβάσεων ως τομέα ιδιαίτερα επιρρεπούς στη διαφθορά· υποστηρίζει εν προκειμένω τα αιτήματα για αυστηρότερα πρότυπα ακεραιότητας και για βελτίωση των μηχανισμών ελέγχου σε πολλά κράτη μέλη·

92. σημειώνει ότι οι δημοσιονομικές διορθώσεις που αναφέρθηκαν ως πραγματοποιηθείσες το 2012 ανήλθαν σε 3,7 δισεκατ. EUR, ποσό υπερτριπλάσιο από τα επίπεδα του 2011 (1,1 δισεκατ. EUR), ενώ οι ανακτήσεις παρέμειναν ουσιαστικά σταθερές στα 678 εκατ. EUR (733 εκατ. EUR το 2011), και ότι οι περισσότερες διορθώσεις που πραγματοποιήθηκαν το 2012 αφορούσαν την περίοδο προγραμματισμού 2000-2006·

93. εκφράζει την επιδοκιμασία του για το γεγονός ότι η Επιτροπή πέτυχε την ταχεία εφαρμογή ορισμένων δημοσιονομικών διορθώσεων το 2012, ενώ πολλές δημοσιονομικές διορθώσεις πραγματοποιούνται σε γενικές γραμμές πολλά χρόνια μετά την αρχική εκταμίευση των πόρων· ασκεί κριτική για το γεγονός ότι ο προϋπολογισμός της Ένωσης επιβαρύνεται με πρόσθετο διοικητικό κόστος και με απώλειες εσόδων και τόκων λόγω της υπερβολικής διάρκειας των διαδικασιών, και ότι με αυτόν τον τρόπο μπλοκάρονται κονδύλια του προϋπολογισμού· θεωρεί τους ουσιαστικούς εκ των προτέρων ελέγχους καλύτερο τρόπο προστασίας του προϋπολογισμού της Ένωσης από ό,τι οι εκ των υστέρων δημοσιονομικές διορθώσεις·

94. εκφράζει την ικανοποίησή του για τα ειδικά ανά χώρα στοιχεία που περιλαμβάνει η ανακοίνωση της Επιτροπής προς το Ευρωπαϊκό Κοινοβούλιο για την προστασία του προϋπολογισμού της Ευρωπαϊκής Ένωσης μέχρι το τέλος του 2012 (17)· ασκεί, ωστόσο, κριτική για το γεγονός ότι δεν περιλαμβάνονται ακόμα αξιόπιστες πληροφορίες σχετικά με τις αποσύρσεις, τις ανακτήσεις και τις εκκρεμείς ανακτήσεις πιστώσεων των διαρθρωτικών ταμείων για τα επιμέρους κράτη μέλη, και ζητεί από την Επιτροπή να περιλάβει ειδικές πληροφορίες ανά χώρα, στο κατάλληλο βάθος και με βάση εύλογα χρονικά κριτήρια·

95. διαπιστώνει ότι το συνολικό ποσό των δημοσιονομικών διορθώσεων και ανακτήσεων που πραγματοποιήθηκαν το 2012 αντιπροσωπεύει από οικονομική άποψη το 3,2 % όλων των πληρωμών του προϋπολογισμού του 2012, και ότι το μέσο ποσό των δημοσιονομικών διορθώσεων και ανακτήσεων που πραγματοποίησε η Επιτροπή ανά έτος κατά τη διάρκεια της περιόδου 2009 - 2012 ανήλθε σε 2,6 δισεκατ. EUR ή 2 % του μέσου ποσού πληρωμών από τον προϋπολογισμό της Ένωσης (18)·

96. θεωρεί ότι τα μέτρα αυτά είχαν πολύ περιορισμένο αντίκτυπο στον προϋπολογισμό της Ένωσης και ζητεί στο πλαίσιο αυτό από την Επιτροπή, στην επόμενη ανακοίνωση σχετικά με την προστασία του προϋπολογισμού της Ένωσης για το οικονομικό έτος 2013 να γνωστοποιήσει στο Κοινοβούλιο και στο Συμβούλιο τα ακριβή ποσά και τον τρόπο με τον οποίο χρησιμοποιήθηκαν·

97. επισημαίνει ότι στους λογαριασμούς του 2012 καταχωρίζεται δημοσιονομική διόρθωση ύψους 1,8 δισεκατ. EUR για τη χρήση των κονδυλίων της πολιτικής για τη συνοχή κατά την περίοδο 2000-2006 στην Ισπανία, η οποία αντιστοιχεί στο 49 % των συνολικών διορθώσεων του 2012· εκφράζει την αποδοκιμασία του για το γεγονός ότι, με τους ισχύοντες κανόνες, οι ισπανικές αρχές είχαν δικαίωμα να λάβουν επιπλέον χρηματοδότηση ύψους 1 390 εκατ. EUR·

98. εκφράζει την ικανοποίησή του για το γεγονός ότι το Ελεγκτικό Συνέδριο αποκλείει από την εκτίμηση του ποσοστού σφάλματος μόνο τις δημοσιονομικές διορθώσεις που ενσωματώνουν λεπτομερείς διορθώσεις σε επίπεδο έργων, όμως αναγνωρίζει ότι οι κατ’ αποκοπή διορθώσεις που αποφάσισε να πραγματοποιήσει η Επιτροπή θα μπορούσαν να αποτελέσουν αποτελεσματικό μέσο για την προστασία του προϋπολογισμού της Ένωσης·

99. επισημαίνει ότι μόνο το 1 % περίπου των δημοσιονομικών διορθώσεων που πραγματοποιήθηκαν το 2012 επέφεραν καθαρή μείωση των χρηματοδοτικών πόρων της Ένωσης για τα προγράμματα και τα κράτη μέλη που καλύπτονται από την πολιτική συνοχής·

100. ζητεί από την Επιτροπή να υποβάλει πληροφορίες από τις οποίες να φαίνονται, κατά το δυνατόν, το έτος πραγματοποίησης της πληρωμής, το έτος εντοπισμού του σχετικού σφάλματος, και το έτος κατά το οποίο οι ανακτήσεις ή οι δημοσιονομικές διορθώσεις καταχωρήθηκαν στις παρατηρήσεις των ετήσιων λογαριασμών·

Συγκεφαλαιωτική έκθεση και ετήσιες εκθέσεις δραστηριοτήτων

101. διαπιστώνει ότι δώδεκα γενικοί διευθυντές και δύο διευθυντές εκτελεστικών οργανισμών διατύπωσαν συνολικά 23 προσδιορίσιμες ποσοτικώς επιφυλάξεις όσον αφορά τις δαπάνες, και ότι ο γενικός διευθυντής της ΓΔ Προϋπολογισμού διατύπωσε επιφυλάξεις στη δήλωσή του σχετικά με τα έσοδα·

102. εκφράζει την αποδοκιμασία του για το γεγονός ότι στην ανακοίνωση της Επιτροπής, της 5ης Ιουνίου 2013, με τίτλο «Συγκεφαλαιωτική έκθεση των επιτευγμάτων της Επιτροπής όσον αφορά τη διαχείριση το 2012» δεν περιλαμβάνεται ορισμός για τον όρο «ποσά σε κίνδυνο», και ότι τα ποσά αυτά δεν υπολογίζονται με τον ίδιο τρόπο από τις επιμέρους γενικές διευθύνσεις· καλεί την Επιτροπή να εξασφαλίσει ότι οι Γενικές Διευθύνσεις θα υιοθετήσουν κοινή προσέγγιση όσον αφορά τον εντοπισμό των «ποσών σε κίνδυνο»·

103. επισημαίνει ότι η Επιτροπή εκτιμά τα «ποσά σε κίνδυνο» μεταξύ 1,9 % (2,6 δισεκατ. EUR) και 2,6 % (3,5 δισεκατ. EUR) των συνολικών πληρωμών του έτους, αναγνωρίζοντας έτσι ότι το επίπεδο σφάλματος στις δαπάνες είναι πιθανώς πολύ υψηλό, δεδομένου ιδιαίτερα ότι η ίδια η Επιτροπή αναφέρει πως σε ορισμένους τομείς, και ιδίως στον τομέα της αγροτικής ανάπτυξης, τα ποσά σε κίνδυνο ενδέχεται να έχουν υποτιμηθεί· τονίζει, ωστόσο, ότι τα ποσά αυτά δεν περιλαμβάνουν τις ενδεχόμενες μελλοντικές δημοσιονομικές διορθώσεις, που μειώνουν σημαντικά τον τελικό κίνδυνο· προτρέπει την Επιτροπή να προστατέψει αποτελεσματικά τον προϋπολογισμό της Ένωσης και θεωρεί ενθαρρυντικό το μέσο επίπεδο δημοσιονομικών διορθώσεων και ανακτήσεων προηγούμενων ετών·

104. θεωρεί ότι η σύγκριση που γίνεται στη συγκεφαλαιωτική έκθεση της Επιτροπής, μεταξύ του συνόλου των «ποσών σε κίνδυνο» και του μέσου ύψους των δημοσιονομικών διορθώσεων των τελευταίων ετών πρέπει να θεωρηθεί στο σωστό πλαίσιο (χρόνος πραγματοποίησης των δημοσιονομικών διορθώσεων και αντίκτυπός τους στα κράτη μέλη και τους δικαιούχους, πιθανή υποτίμηση των ποσών σε κίνδυνο και επαναχρησιμοποίηση των πόρων)·

105. κρίνει λυπηρό το γεγονός ότι η Επιτροπή συνεχίζει να αγνοεί το από μακρού χρόνου διατυπωθέν αίτημά του να υπογράφουν και οι επίτροποι τις ετήσιες εκθέσεις δραστηριοτήτων των γενικών διευθύνσεων των οποίων είναι αρμόδιοι· σημειώνει ότι η συγκεφαλαιωτική έκθεση εγκρίνεται από το Σώμα των Επιτρόπων, πιστεύει όμως ότι αυτό δεν είναι ικανοποιητικό από την άποψη των αρχών της δημοκρατικής ευθύνης·

Πίεση στον προϋπολογισμό

106. σημειώνει τις περικοπές που επέφερε το Συμβούλιο στις πληρωμές και οι οποίες είχαν ως αποτέλεσμα τη μείωση των πιστώσεων πληρωμών, σε σύγκριση με τους εγκεκριμένους προϋπολογισμούς· υπογραμμίζει ότι το Συμβούλιο συνεχίζει να ακολουθεί τη στρατηγική των τεχνητών περικοπών στο επίπεδο των πληρωμών, χωρίς να λαμβάνει υπόψη τις πραγματικές ανάγκες, και διαπιστώνει με ανησυχία ότι, λόγω του σημαντικού χάσματος μεταξύ πιστώσεων ανάληψης υποχρεώσεων και πιστώσεων πληρωμών, σε συνδυασμό με το υψηλό ποσοστό μη απορρόφησης στην αρχή της περιόδου προγραμματισμού 2007-2013, έχουν συγκεντρωθεί αχρησιμοποίητες πιστώσεις ανάληψης υποχρεώσεων που αντιστοιχούν στις πιστώσεις ανάληψης υποχρεώσεων δύο ετών και τριών μηνών·

107. τονίζει ότι οι συνεχόμενες ελλείψεις πιστώσεων πληρωμών υπήρξαν η κύρια αιτία του πρωτοφανώς υψηλού επιπέδου των RAL, ιδίως κατά τα τελευταία έτη του ΠΔΠ 2007-2013· επισημαίνει με ιδιαίτερη ανησυχία ότι η Επιτροπή δυσκολεύεται ολοένα και περισσότερο να ικανοποιήσει όλες τις αιτήσεις πληρωμών μέσα στο έτος στο πλαίσιο των διαθέσιμων πιστώσεων πληρωμών, και ότι το σύνολο όλων των διαθέσιμων πιστώσεων ανάληψης υποχρεώσεων στο διάστημα 2007-2013 ήταν υψηλότερο κατά 114 δισεκατ. EUR από το σωρευτικό σύνολο των πιστώσεων πληρωμών για το ίδιο διάστημα· επισημαίνει ότι το ποσό αυτό υπερβαίνει κατά 64 δισεκατ. EUR τη διαφορά των 50 δισεκατ. EUR μεταξύ των πιστώσεων ανάληψης υποχρεώσεων και των πιστώσεων πληρωμών που προβλέπονται στο δημοσιονομικό πλαίσιο·

108. εκφράζει την ανησυχία του για το γεγονός ότι οι εκκρεμείς αναλήψεις υποχρεώσεων της Επιτροπής, για τις οποίες δεν έχουν γίνει ακόμα οι πληρωμές ή οι οποίες έχουν ακυρωθεί, αυξήθηκαν κατά 10 δισεκατ. EUR φθάνοντας τα 217 δισεκατ. EUR, και ότι στο τέλος του 2012 εκκρεμούσαν αιτήσεις πληρωμών ύψους 16,2 δισεκατ. EUR (10,7 δισεκατ. EUR στο τέλος του 2011 και 6,4 δισεκατ. EUR στο τέλος του 2010)· εκφράζει επίσης ανησυχία για το γεγονός ότι το 52 % των πιστώσεων πληρωμών που ζητήθηκαν στο σχέδιο προϋπολογισμού του 2014 αφορούν την ολοκλήρωση προγραμμάτων του ΠΔΠ 2007-2013·

109. εκφράζει τη δυσαρέσκειά του για το γεγονός ότι η ΓΔ «Ανθρωπιστική Βοήθεια και Πολιτική Προστασία» της Επιτροπής δεν ήταν σε θέση να εκπληρώσει έγκαιρα την υποχρέωσή της για πληρωμή 60 εκατ. EUR το 2012 (και 160 εκατ. EUR το 2013), με πολύ σοβαρές συνέπειες, τόσο για τις ευάλωτες ομάδες ανθρώπων, όσο και για τις ΜΚΟ που προσπαθούν να τους υποστηρίξουν· με δεδομένα τον επείγοντα χαρακτήρα διάσωσης ανθρώπων, τον ταχύ κύκλο των έργων και τον περιορισμένο προϋπολογισμό (2 EUR ανά πολίτη και ανά έτος) των επιχειρήσεων αντιμετώπισης καταστάσεων έκτακτης ανάγκης εκ μέρους της ΕΕ, καλεί την Επιτροπή και την αρμόδια για τον προϋπολογισμό αρχή να αναγνωρίσουν τον εξαιρετικό χαρακτήρα και την ιδιαιτερότητα των δραστηριοτήτων αυτών, εξασφαλίζοντας αντίστοιχα επίπεδα πιστώσεων ανάληψης υποχρεώσεων και πιστώσεων πληρωμών για την ανθρωπιστική βοήθεια στον ετήσιο κύκλο του προϋπολογισμού·

110. επισημαίνει ότι οι ακαθάριστες προχρηματοδοτήσεις ανήλθαν σε 81 δισεκατ. EUR την 30ή Ιουνίου 2013, το 75 % των οποίων (περίπου 61 δισεκατ. EUR) υπήρχαν ήδη εδώ και 18 μήνες και το 20 % (16 δισεκατ. EUR) υπήρχαν ήδη εδώ και έξι έτη· σημειώνει ότι η περιττή παράταση του χρονικού διαστήματος που απαιτείται για την πραγματοποίηση μιας προχρηματοδότησης μπορεί να οδηγήσει στην αύξηση του κινδύνου σφάλματος ή απώλειας και είναι της γνώμης ότι η προχρηματοδότηση δεν μπορεί και δεν θα πρέπει να υπερβαίνει τα 50 δισεκατ. EUR· σημειώνει ότι, στο πλαίσιο επιμερισμένης διαχείρισης, οι πληρωμές προχρηματοδοτήσεων δεν εξαρτώνται από την ύπαρξη εγγύησης· προτείνει, συνεπώς, να διαβιβάζει η Επιτροπή, στο πλαίσιο των εκθέσεων του υπολόγου, μια ανάλυση των πληρωμών προχρηματοδοτήσεων, ανά έτος κατά το οποίο καθίστανται καταβλητέες και ανά κράτος μέλος·

111. ανησυχεί για το γεγονός ότι 4,8 δισεκατ. EUR από την προηγούμενη περίοδο προγραμματισμού 2000-2006, που καταβλήθηκαν από τον προϋπολογισμό της Ένωσης ως προχρηματοδοτήσεις για έργα στο διαρθρωτικό πεδίο μέχρι την 30ή Ιουνίου 2013, δεν έχουν εκκαθαριστεί, ούτε έχουν ανακτηθεί από την Επιτροπή ή τα κράτη μέλη· ζητεί να ενημερωθεί για το σημείο στο οποίο βρίσκεται η υπόθεση των έργων αυτών, καθώς και για το χρονοδιάγραμμα για την ανάκτηση ή την εκκαθάριση των ανωτέρω ποσών·

112. ζητεί λεπτομερή ανάλυση και λεπτομερείς εξηγήσεις για τα 2,3 δισεκατ. EUR προχρηματοδοτήσεων που: α) υπέστησαν προσαρμογές λόγω τεχνικών διορθώσεων στο υπόλοιπο εκ μεταφοράς όταν συντάχθηκαν για πρώτη φορά λογαριασμοί σε δεδουλευμένη βάση ή β) μεταφέρθηκαν από τον ισολογισμό της Επιτροπής σε άλλα όργανα της Ένωσης (αποκεντρωμένους οργανισμούς και κοινές επιχειρήσεις) κατά τη στιγμή της ίδρυσής τους·

113. εκφράζει ανησυχία για το γεγονός ότι η Επιτροπή έχει δεχτεί εγγυήσεις σε σχέση με το πεδίο ανάπτυξης και συνεργασίας μόνο για ένα συνολικό ποσό 700 εκατ. EUR, ενώ έχουν ήδη καταβληθεί 10,1 δισεκατ. EUR σε προχρηματοδοτήσεις· αναμένει ότι η Επιτροπή θα λάβει τα αναγκαία μέτρα για να ελαχιστοποιήσει τον πιστωτικό κίνδυνο· είναι πεπεισμένο ότι οι ΜΚΟ, οι διεθνείς οργανισμοί και λοιποί επωφελούμενοι από επιχορηγήσεις ή συμβαλλόμενα μέρη πρέπει να υπόκεινται σε υποχρεώσεις παροχής εγγυήσεων για προχρηματοδοτούμενα ποσά·

114. καλεί την Επιτροπή να καταρτίσει και να δημοσιεύσει μια μακροπρόθεσμη πρόγνωση των ταμειακών ροών στην οποία θα προβλέπονται οι μελλοντικές απαιτήσεις πληρωμών, προκειμένου να εξασφαλιστεί ότι οι απαιτούμενες πληρωμές θα μπορούν να καλυφθούν από τις εγκριθείσες ετήσιες πιστώσεις·

115. υπενθυμίζει την πρόταση του Κοινοβουλίου για τη δημιουργία θέσης επιτρόπου με αντικείμενο τον έλεγχο του προϋπολογισμού·

Αρμοδιότητες της Επιτροπής και των κρατών μελών στο πλαίσιο της επιμερισμένης διαχείρισης

116. τονίζει ότι, όσον αφορά τις περισσότερες πράξεις που περιείχαν σφάλματα στους τομείς επιμερισμένης διαχείρισης (π.χ. γεωργία και συνοχή), οι αρχές των κρατών μελών διέθεταν επαρκείς πληροφορίες ώστε να εντοπίσουν και να διορθώσουν τα σφάλματα· ζητεί, συνεπώς, από τα κράτη μέλη, για μία ακόμη φορά, να ενισχύσουν επειγόντως τους πρωτοβάθμιους ελέγχους, ώστε να αντιμετωπίσουν το απαράδεκτα υψηλό επίπεδο κακοδιαχείρισης· καλεί ακόμη την Επιτροπή να προστατέψει τον προϋπολογισμό της Ένωσης από τον συνεπαγόμενο κίνδυνο παράτυπων πληρωμών, εφαρμόζοντας δημοσιονομικές διορθώσεις όταν διαπιστώνονται αδυναμίες στα συστήματα διαχείρισης και ελέγχου των κρατών μελών· καλεί, συνεπώς, εκ νέου τα κράτη μέλη και την Επιτροπή να ενισχύσουν επειγόντως τους πρωτοβάθμιους ελέγχους για να αντιμετωπιστεί αυτό το απαράδεκτα υψηλό επίπεδο κακοδιαχείρισης·

117. καλεί το Ελεγκτικό Συνέδριο, σύμφωνα με το δεύτερο εδάφιο του άρθρου 287 παράγραφος 4 της ΣΛΕΕ, για τη λειτουργία της Ευρωπαϊκής Ένωσης, να γνωμοδοτήσει σχετικά με την ανεξαρτησία των εθνικών ελεγκτικών αρχών όσον αφορά την επιμερισμένη διαχείριση·

118. επισημαίνει ότι η έλλειψη αξιοπιστίας των πρωτοβάθμιων ελέγχων που διενεργούν ορισμένα κράτη μέλη υπονομεύει την αξιοπιστία των ετήσιων εκθέσεων δραστηριοτήτων που καταρτίζουν οι υπηρεσίες της Επιτροπή και της συγκεφαλαιωτικής έκθεσης που εκδίδει η Επιτροπή, δεδομένου ότι οι εκθέσεις αυτές βασίζονται εν μέρει στα αποτελέσματα των ελέγχων που διενεργούν οι εθνικές αρχές· συνεπώς, επαναλαμβάνει το προηγούμενο αίτημά του για κατάρτιση αξιόπιστων και αντικειμενικών ετήσιων εκθέσεων δραστηριοτήτων από την Επιτροπή·

119. προτείνει να εξεταστεί η δυνατότητα να μπορούν οι εθνικές ελεγκτικές αρχές να εκδίδουν, ως ανεξάρτητοι εξωτερικοί ελεγκτές και λαμβάνοντας υπόψη τα διεθνή λογιστικά πρότυπα, εθνικά πιστοποιητικά ελέγχου για τη διαχείριση των ενωσιακών κονδυλίων, και να τα υποβάλλουν στις κυβερνήσεις των κρατών μελών τους προκειμένου να χρησιμοποιηθούν στο πλαίσιο της χορήγησης απαλλαγής σύμφωνα με κατάλληλη διοργανική διαδικασία που θα καθιερωθεί·

120. τονίζει ότι σύμφωνα με το άρθρο 317 ΣΛΕΕ, την τελική ευθύνη για την εκτέλεση του προϋπολογισμού της Ένωσης την έχει η Επιτροπή· επισημαίνει ότι τα καθήκοντα εκτέλεσης σύμφωνα με το άρθρο 59 του κανονισμού (ΕΕ, Ευρατόμ) αριθ. 966/2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης ανατίθενται στα κράτη μέλη όταν η Επιτροπή εκτελεί τον προϋπολογισμό με επιμερισμένη διαχείριση·

121. εκφράζει την επιδοκιμασία του για το γεγονός ότι, σύμφωνα με το άρθρο 59 παράγραφοι 3 και 4 και 5 του κανονισμού (ΕΚ, Ευρατόμ) αριθ. 966/2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, οι διοικητικές αρχές των κρατών μελών θα πρέπει να διαβιβάζουν κάθε χρόνο στην Επιτροπή τους λογαριασμούς τους μαζί με διαχειριστική δήλωση, ετήσια σύνοψη της τελικής έκθεσης ελέγχου τους και των ελέγχων που έχουν διενεργήσει, και γνωμοδότηση από ανεξάρτητο ελεγκτικό οργανισμό, και επισημαίνει ότι τα κράτη μέλη μπορούν επίσης να υποβάλλουν οικειοθελώς διαχειριστικές δηλώσεις υπογεγραμμένες στο κατάλληλο επίπεδο, βασιζόμενες στα προαναφερθέντα στοιχεία του δημοσιονομικού κανονισμού·

122. ζητεί από την Επιτροπή να διαβιβάζει κάθε έτος στο Κοινοβούλιο τις ετήσιες περιλήψεις των τελικών εκθέσεων λογιστικού ελέγχου και των λοιπών ελέγχων που πραγματοποιούνται από τα κράτη μέλη σύμφωνα με το άρθρο 59 παράγραφος 5 στοιχείο β) του κανονισμού (ΕΕ, Ευρατόμ) αριθ. 966/2012, το αργότερο δύο μήνες μετά την παραλαβή τους από την Επιτροπή, υπό τις αναγκαίες διασφαλίσεις που ορίζονται στη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (19)· σημειώνει ότι η αρμόδια επιτροπή του Κοινοβουλίου παρέλαβε αυτές τις ετήσιες περιλήψεις του οικονομικού έτους 2012 μόλις στις 19 Φεβρουαρίου 2014·

123. εκφράζει την επιδοκιμασία του για το γεγονός ότι η Επιτροπή, στο πλαίσιο της διοργανικής συμφωνίας που συνοδεύει το πολυετές δημοσιονομικό πλαίσιο 2014-2020, συγκρότησε ομάδα εργασίας αποτελούμενη από εκπροσώπους του Κοινοβουλίου, του Συμβουλίου και της Επιτροπής, για να καταρτίσει υπόδειγμα τέτοιας δήλωσης και να εξασφαλίσει ότι οι εθνικές δηλώσεις θα είναι χρήσιμες και για τη διαδικασία αξιοπιστίας της Επιτροπής·

124. ζητεί από την Επιτροπή, μετά τη θέσπιση του υποδείγματος, να ενθαρρύνει ενεργά και σταθερά τη χρήση του από τα κράτη μέλη, ώστε να λαμβάνει χρήσιμες και αξιόπιστες εθνικές δηλώσεις από όλα τα κράτη μέλη·

Συστάσεις του Συμβουλίου σχετικά με τη χορήγηση απαλλαγής

125. καλεί το Συμβούλιο να υιοθετήσει πιο κριτική στάση όσον αφορά την απαλλαγή και, σε τελική ανάλυση, τη χρήση των χρημάτων των ευρωπαίων φορολογουμένων στα κράτη μέλη, σημειώνει εν προκειμένω, την κριτική στάση της Σουηδίας, της Μεγάλης Βρετανίας και της Ολλανδίας σε σχέση με την απαλλαγή για την εκτέλεση του προϋπολογισμού του 2012· ευελπιστεί ότι κατά τις αντίστοιχες προεδρίες τους θα παράσχουν τις απαραίτητες πληροφορίες, όπως ζήτησε το Κοινοβούλιο, σχετικά με την εκτέλεση του προϋπολογισμού του Συμβουλίου, για να προληφθεί περαιτέρω άρνηση του Κοινοβουλίου να χορηγήσει απαλλαγή· πέραν αυτών συντάσσεται με το αίτημα για εθνικές δηλώσεις διαχείρισης·

126. ζητεί από το Συμβούλιο να υποβάλει έκθεση σχετικά με την υλοποίηση των διορθωτικών μέτρων που εμπίπτουν στην αρμοδιότητα των κρατών μελών, όταν θα εγκρίνει την προσεχή σύστασή του σχετικά με την απαλλαγή έως τα τέλη του Οκτωβρίου 2014·

Έσοδα

127. σημειώνει ότι από τον έλεγχο του Ελεγκτικού Συνεδρίου δεν διαπιστώθηκαν ουσιώδη σφάλματα στους υπολογισμούς των εισφορών των κρατών μελών από την Επιτροπή –που βασίζονται ως επί το πλείστον σε στοιχεία από τις προβλέψεις για το Ακαθάριστο Εθνικό Εισόδημα (ΑΕΕ) του 2012– και στην καταβολή των εισφορών αυτών·

128. σημειώνει ότι το Ελεγκτικό Συνέδριο δεν μπόρεσε να πιστοποιήσει την ορθότητα ποσού 8 εκατ. EUR από τη συνεισφορά ΕΖΕΣ (240 εκατ. EUR)· καλεί το Ελεγκτικό Συνέδριο και την Επιτροπή να διερευνήσουν τη διαπίστωση αυτή και να υποβάλουν έκθεση σχετικά με την ορθότητα της συνεισφοράς ΕΖΕΣ στο πλαίσιο της επακολούθησης της απαλλαγής για την εκτέλεση του προϋπολογισμού του 2012·

129. καλεί την Επιτροπή να ενημερώσει την Επιτροπή Ελέγχου του Προϋπολογισμού σε συνέχεια της διαδικασίας του προϋπολογισμού για το 2012, σχετικά με τις προσπάθειες που κατέβαλε για την άρση των επιφυλάξεων στον τομέα της διαβίβασης των στοιχείων του ΑΕΕ·

130. εκφράζει την έκπληξή του για το γεγονός ότι τα στοιχεία του ΑΕΕ μπορούν να θεωρηθούν οριστικά μόνο μετά την παρέλευση τετραετίας από τη διαβίβασή τους· θεωρεί δυσανάλογη τη χρονική αυτή υστέρηση·

131. εκφράζει την ανησυχία του για τις αδυναμίες του συστήματος του φόρου προστιθέμενης αξίας (ΦΠΑ) στα κράτη μέλη· παραπέμπει στο πλαίσιο αυτό στα συμπεράσματα μιας μελέτης (20), σύμφωνα με τα οποία οι απώλειες εσόδων από ΦΠΑ το 2011, λόγω παραβάσεων ή μη απόδοσης, ανέρχονται σε 193 δισεκατ. EUR για τους δημόσιους προϋπολογισμούς των κρατών μελών· το ποσό αυτό αντιστοιχεί στο 18 % των θεωρητικών εσόδων από ΦΠΑ ή στο 1,5 % του ΑΕγχΠ (0,5 % περισσότερο από ό,τι ο τρέχων προϋπολογισμός της Ένωσης για την περίοδο 2014-2020) επιθυμεί, συνεπώς, να ενημερωθεί σχετικά με τα μέτρα που έχει λάβει η Επιτροπή για την άρση των επιφυλάξεων σε σχέση με τα εθνικά συστήματα ΦΠΑ των κρατών μελών, οι οποίες ανάγονται έως και στη δεκαετία του ’90·

132. σημειώνει ότι στην προαναφερθείσα μελέτη αναφέρεται ότι η Ιταλία (36 δισεκατ. EUR), η Γαλλία (32 δισεκατ. EUR), η Γερμανία (26,9 δισεκατ. EUR) και το Ηνωμένο Βασίλειο (19 δισεκατ. EUR) συνεισέφεραν περισσότερο από το μισό στο χάσμα του ΦΠΑ, από ποσοτική άποψη, κυρίως επειδή αυτές είναι οι μεγαλύτερες οικονομίες της Ένωσης· σημειώνει επίσης ότι, ως ποσοστό επί του ΑΕγχΠ τους, η Ρουμανία (10 δισεκατ. EUR), η Ελλάδα (9,7 δισεκατ. EUR), η Λιθουανία (4,4 δισεκατ. EUR), και η Λετονία (0,9 δισεκατ. EUR) ήταν οι χώρες με το μεγαλύτερο χάσμα ΦΠΑ το 2001· σημειώνει ότι η μελέτη δείχνει επίσης μια έντονη αυξητική τάση για το χάσμα ΦΠΑ σε πολλές χώρες, από το 2008 και μετά, ως αποτέλεσμα της οικονομικής κρίσης (αυτό ισχύει ιδίως για την Ισπανία, την Ελλάδα, τη Λετονία, την Ιρλανδία, την Πορτογαλία και τη Σλοβακία)· σημειώνει ακόμη ότι, από τότε που ξεκίνησε η κρίση, το χάσμα ΦΠΑ αυξήθηκε κατά 5 ποσοστιαίες μονάδες·

133. στο πλαίσιο αυτό επισημαίνει την απάντηση της Επιτροπής, ότι 21 από τις 108 επιφυλάξεις που υπάρχουν αυτή τη στιγμή είχαν εκφραστεί από τα ίδια τα κράτη μέλη· παρατηρεί ότι 27 άλλες επιφυλάξεις βασίζονται στο γεγονός ότι η εθνική νομοθεσία δεν συμφωνεί με την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (21) εκφράζει την ικανοποίησή του για το γεγονός ότι 12 από τις 16 χρονίζουσες επιφυλάξεις στάθηκε δυνατόν να αρθούν·

134. εκφράζει την αποδοκιμασία του για το γεγονός ότι το Βέλγιο, η Φινλανδία και η Πολωνία, που επισκέφτηκε το 2012 το Ελεγκτικό Συνέδριο στο πλαίσιο των ελέγχων του, παρουσίασαν αδυναμίες στην τελωνειακή εποπτεία σε εθνικό επίπεδο, σε σχέση με τους εκ των υστέρων ελέγχους και την ανάλυση κινδύνου· καλεί την Επιτροπή να λάβει μέτρα για τις ελλείψεις αυτές·

135. συνάγει, από τους ανωτέρω ελέγχους και από τους ελέγχους της Επιτροπής το 2010 και το 2011, ότι παρόμοιες ελλείψεις θα μπορούσαν να υπάρχουν και σε άλλες χώρες, και ζητεί στο πλαίσιο αυτό από τα κράτη μέλη και την Επιτροπή να ενισχύσουν την εποπτεία τους στον τελωνειακό τομέα, ιδίως στα μεγάλα λιμάνια· ζητεί συνεπώς από την Επιτροπή να υποβάλει σχετική έκθεση στο πλαίσιο της προετοιμασίας της απαλλαγής για την εκτέλεση του προϋπολογισμού του 2013·

136. εκφράζει την ανησυχία του για το γεγονός ότι πρόστιμα ύψους 200 εκατ. EUR, που έχουν επιβληθεί άλλα δεν έχουν εισπραχτεί, δεν καλύπτονται με κανέναν τρόπο·

137. συμπεραίνει από την επιστολή του επιτρόπου Šemeta, από 12ης Απριλίου 2013 (22), ότι η καθιέρωση του εκσυγχρονισμένου τελωνειακού κώδικα δεν είναι δυνατή αυτή τη στιγμή, λόγω τεχνικών δυσχερειών·

138. λαμβάνει υπόψη την ανακοίνωση της Επιτροπής «Σχέδιο δράσης για την ενίσχυση της καταπολέμησης της φορολογικής απάτης και της φοροδιαφυγής», της 6ης Δεκεμβρίου 2012 [COM(2012) 722], καθώς και τις απαντήσεις της Επιτροπής της 26ης Σεπτεμβρίου 2013 [COM(2013) 349]·

139. χαιρετίζει τη δήλωση του επιτρόπου Šemetas, ότι έως την 1η Μαΐου 2014 θα διαβιβάσει στο Κοινοβούλιο επισκόπηση των μέτρων με τα οποία θα καταπολεμηθούν η φοροδιαφυγή και η φοροαποφυγή·

140. πιστεύει ότι η απάτη στο πεδίο του ΦΠΑ, και ιδίως το λεγόμενο «καρουζέλ» ή απάτη του «αφανούς εμπόρου», στρεβλώνει τον ανταγωνισμό, αφαιρεί από τους εθνικούς προϋπολογισμούς σημαντικούς πόρους και είναι επιζήμια για τον προϋπολογισμό της Ένωσης· καλεί την Επιτροπή να χρησιμοποιήσει κάθε μέσο για να επιβάλει την υποχρέωση των κρατών μελών να διαβιβάζουν εγκαίρως πληροφορίες στην Επιτροπή· στο πλαίσιο αυτό, εκφράζει ικανοποίηση για την υπόσχεση του επιτρόπου πως θα διαβιβάσει στο Κοινοβούλιο, μέχρι την 1η Μαΐου 2014, μια επισκόπηση των εξελίξεων σε σχέση με τις πρωτοβουλίες που έχουν αναληφθεί για την αντιμετώπιση της φοροδιαφυγής και της φοροαποφυγής που διαπράττονται μέσα στην Ένωση και σε σχέση με τρίτες χώρες·

Γεωργία

Στήριξη της αγοράς και άμεσες πληρωμές

141. εκφράζει την αποδοκιμασία του για το γεγονός ότι οι πληρωμές του Ευρωπαϊκό Γεωργικό Ταμείο Εγγυήσεων (ΕΓΤΕ) για το 2012 παρουσίασαν μεγάλο αριθμό σφαλμάτων και ότι τα συστήματα εποπτείας και ελέγχου που εξετάστηκαν με σκοπό τις πληρωμές που καταχωρίσθηκαν ως δαπάνες είχαν μερική αποτελεσματικότητα, καθώς και για την αύξηση του πιθανότερου ποσοστού σφάλματος σε 3,8 % (2,9 % το 2011)·

142. επισημαίνει ότι, κατά το Ελεγκτικό Συνέδριο, σε πολλές περιπτώσεις εσφαλμένων διαδικασιών οι εθνικές αρχές διέθεταν επαρκή στοιχεία για να εντοπίσουν και να διορθώσουν τα σφάλματα· ζητεί από το Ελεγκτικό Συνέδριο να του διαβιβάσει ακριβείς πληροφορίες σχετικά με το θέμα·

143. εκφράζει βαθύτατη ανησυχία για το γεγονός ότι η κριτική που ασκεί το Ελεγκτικό Συνέδριο στην ετήσια έκθεσή του για το οικονομικό έτος 2012 και οι συστηματικές αδυναμίες που εντόπισε στο πλαίσιο αυτό, ιδιαίτερα όσον αφορά την επιλεξιμότητα βοσκοτόπων για ενισχύσεις, αποτελούν αντικείμενο και προηγούμενων εκθέσεών του ήδη από το 2007· επισημαίνει τις εξηγήσεις της Επιτροπής και καλεί την Επιτροπή και το Ελεγκτικό Συνέδριο, στο πλαίσιο της διαδικασίας εκατέρωθεν ακρόασης, να καταλήξουν σε συμφωνία σχετικά με κριτήρια επιλεξιμότητας για τους βοσκοτόπους·

144. επισημαίνει ειδικότερα ότι τα σφάλματα ακρίβειας αφορούν ως επί το πλείστον διογκωμένα στοιχεία για τις επιφάνειες και διοικητικά σφάλματα, και ότι τα μεγαλύτερα σφάλματα ακρίβειας αφορούν κυρίως υπερβολικές πληρωμές για βοσκοτόπους· εκφράζει την αποδοκιμασία του για το γεγονός ότι στους διασταυρούμενους ελέγχους των δηλωθέντων αγροτεμαχίων, στη βάση του συστήματος LPIS, σε ορισμένα κράτη μέλη δεν εντοπίστηκαν οι διογκωμένες δηλώσεις, διότι η βάση δεδομένων του LPIS είναι μόνο εν μέρει αξιόπιστη·

145. επισημαίνει ότι ο έλεγχος του Ελεγκτικού Συνεδρίου επεκτάθηκε και στις απαιτήσεις πολλαπλής συμμόρφωσης, και ότι οι περιπτώσεις στις οποίες δεν πληρούνταν τα κριτήρια πολλαπλής συμμόρφωσης αντιμετωπίστηκαν ως σφάλματα στον βαθμό που στάθηκε δυνατόν να αποδειχτεί ότι η παράβαση έγινε το έτος κατά το οποίο ο γεωργός υπέβαλε την αίτηση ενίσχυσης·

146. επισημαίνει ότι το Ελεγκτικό Συνέδριο περιλαμβάνει τις αδυναμίες στο πεδίο της πολλαπλής συμμόρφωσης στον υπολογισμό του ποσοστού σφάλματος, ενώ σημειώνει ότι, κατά την άποψη της Επιτροπής, η πολλαπλή συμμόρφωση δεν επηρεάζει την επιλεξιμότητα για πληρωμές, αλλά μόνο ενεργοποιεί διοικητικές κυρώσεις (23)·

147. υπενθυμίζει ότι «το ποσοστό σφάλματος πρέπει να λαμβάνεται υπόψη με μεγάλη προσοχή και να μην γίνεται αντιληπτό ως συνολική εκτίμηση της εκπλήρωσης της πολλαπλής συμμόρφωσης από τους γεωργούς», διότι το Ελεγκτικό Συνέδριο έχει περιορίσει τον έλεγχό του μόνο σε ορισμένες απαιτήσεις πολλαπλής συμμόρφωσης (24)·

148. εκφράζει βαθιά ανησυχία για το γεγονός ότι έλεγχοι του Συνεδρίου καταδεικνύουν και πάλι ότι η αποτελεσματικότητα του εσωτερικού συστήματος διαχείρισης και ελέγχου (ΟΣΔΕ) επηρεάζεται δυσμενώς, κυρίως από την ανακρίβεια των βάσεων δεδομένων που χρησιμοποιούνται στους διασταυρούμενους ελέγχους· επισημαίνει ειδικότερα ότι στα συστήματα αναγνώρισης αγροτεμαχίων που χρησιμοποιήθηκαν στην Αγγλία και στη Βόρεια Ιρλανδία διαπιστώθηκαν σημαντικές αδυναμίες·

149. εκφράζει την αποδοκιμασία του για το γεγονός ότι στους τρεις οργανισμούς πληρωμών στην Αγγλία, στη Βόρεια Ιρλανδία και στο Λουξεμβούργο, το Ελεγκτικό Συνέδριο διαπίστωσε αδυναμίες τόσο όσον αφορά την ακρίβεια των πληρωμών όσο και σε σχέση με την ποιότητα των επιτόπου μετρήσεων·

150. συμμερίζεται τους προβληματισμούς του Ελεγκτικού Συνεδρίου σε σχέση με την τροποποίηση της διαδικασίας της ΓΔ AGRI για τον υπολογισμό του εναπομένοντος ποσοστού σφάλματος στις αποσυνδεδεμένες στρεμματικές ενισχύσεις για το 2012, διότι εκεί λαμβάνεται υπόψη ότι οι στατιστικές ελέγχου μπορεί να παρουσιάζουν αδυναμίες που επηρεάζουν αρνητικά την αξιοπιστία τους, και ότι δεν καλύπτουν όλες τις συνιστώσες του εναπομένοντος ποσοστού σφάλματος·

151. εκφράζει την αποδοκιμασία του για το γεγονός ότι τα αποτελέσματα της νέας διαδικασίας επιβεβαιώνουν πως οι στατιστικές ελέγχου ορισμένων κρατών μελών, οι δηλώσεις των διευθυντών των οργανισμών πληρωμών και οι εργασίες των οργανισμών πιστοποίησης έχουν περιορισμένη αξιοπιστία· ζητεί η νέα αυτή προσέγγιση να επεκταθεί σε όλη τη δαπάνη της ΚΓΠ στην επόμενη ετήσια έκθεση δραστηριοτήτων της ΓΔ AGRI·

152. εκφράζει αποδοκιμασία για το γεγονός ότι η Επιτροπή από τις επτά συστάσεις που είχε υποβάλει το Ελεγκτικό Συνέδριο στις ετήσιες εκθέσεις του για τα οικονομικά έτη 2009 και 2010 μόνο δύο υλοποιήθηκαν από την Επιτροπή στο μεγαλύτερο μέρος τους και τέσσερις σε μερικές πτυχές τους·

153. συμμερίζεται τη σύσταση του Ελεγκτικού Συνεδρίου, ότι η χορήγηση ενισχύσεων για αγροτεμάχια, ιδίως δε για βοσκοτόπους, θα πρέπει να καταχωρούνται σωστά στο σύστημα αναγνώρισης αγροτεμαχίων (βλέπε σημεία 3.13 και 3.25 και πλαίσιο 3.3 της ετήσιας έκθεσης για το 2012)· προτρέπει την Επιτροπή να αντιμετωπίσει, σε συνεργασία με τα κράτη μέλη, τα προβλήματα που σχετίζονται με τους βοσκοτόπους και να εξασφαλίσει την ορθή καταγραφή τους στο LPIS· καλεί την Επιτροπή να ενημερώνει το Κοινοβούλιο σε εξαμηνιαία βάση σχετικά με την επιτελούμενη πρόοδο·

154. ζητεί από την Επιτροπή και τα κράτη μέλη να λαμβάνουν αμέσως διορθωτικά μέτρα όταν διαπιστώνεται ότι τα συστήματα διαχείρισης και ελέγχου ή/και οι βάσεις δεδομένων στο πλαίσιο του ΟΣΔΕ είναι ελλιπή ή παρωχημένα·

155. εκφράζει στο πλαίσιο αυτό την αποδοκιμασία του για το γεγονός ότι το Ελεγκτικό Συνέδριο και η Επιτροπή διαπίστωσαν αδυναμίες κατά τον έλεγχο του συστήματος αναγνώρισης αγροτεμαχίων της Πορτογαλίας και της Γαλλίας το 2006/2007, ενώ ο γενικός διευθυντής της ΓΔ AGRI περιέλαβε σχετική επιφύλαξη και σχέδιο δράσης στην ετήσια έκθεση δραστηριοτήτων του μόλις για το 2011 για την Πορτογαλία και για το 2012 για τη Γαλλία·

156. θεωρεί ότι οποιαδήποτε καθυστέρηση στην έκφραση επιφύλαξης σε συνδυασμό με σχέδιο δράσης μπορεί να έχει αρνητικές συνέπειες για την αποτελεσματική προστασία του προϋπολογισμού της Ένωσης και επισημαίνει ότι η Επιτροπή φέρει ιδιαίτερη ευθύνη στο πλαίσιο αυτό·

157. διαπιστώνει με βαθιά ανησυχία ότι το Ελεγκτικό Συνέδριο εντόπισε συστημικές αδυναμίες στα συστήματα αναγνώρισης αγροτεμαχίων που έλεγξε το 2008, το 2009 και το 2010 στην Ιταλία και στην Ισπανία, και ότι από το 2007 έχουν διαπιστωθεί ελλείψεις στα συστήματα αναγνώρισης αγροτεμαχίων σε 12 κράτη μέλη (25)· σημειώνει την απάντηση της Επιτροπής και των ισπανικών αρχών, σύμφωνα με την οποία, παρά την περιορισμένη έκταση των αδυναμιών, εφαρμόζεται ένα σύστημα διόρθωσης σφαλμάτων στο πλαίσιο του οποίου ενσωματώνεται ένας συντελεστής επιλεξιμότητας στους κανόνες της επόμενης περιόδου·

158. συμμερίζεται την ανησυχία που εξέφρασε το Ελεγκτικό Συνέδριο όσον αφορά τη βραδύτητα των διαδικασιών συμμόρφωσης που οδηγούν σε δημοσιονομικές διορθώσεις (σημείο 4.31 της ετήσιας έκθεσης για το 2012), και εκφράζει τη λύπη του για το γεγονός ότι από δειγματοληπτικό έλεγχο της διαδικασίας συμμόρφωσης προέκυψε ότι το 2012 η πραγματική διάρκεια (πάνω από τέσσερα έτη) ήταν διπλάσια από ό,τι εκείνη του εσωτερικού δείκτη αναφοράς της Επιτροπής, γεγονός που, τελικά, οδήγησε σε σημαντική συσσώρευση εκκρεμών υποθέσεων· σημειώνει το γεγονός ότι η διαδικασία αντιπαράθεσης, η διαδικασία συνεννόησης και ο μηχανισμός για τον υπολογισμό των διορθώσεων κάνει δύσκολη την έγκαιρη ολοκλήρωση των διαδικασιών εκκαθάρισης ως προς τη συμμόρφωση· αναμένει πως η Επιτροπή θα καταβάλει κάθε δυνατή προσπάθεια ώστε να μειωθεί η διάρκεια της διαδικασίας συμμόρφωσης, στις τυπικές υποθέσεις, σε δύο το πολύ έτη (26)·

159. καλεί την Επιτροπή και τα κράτη μέλη να εξασφαλίσουν ότι οι πληρωμές θα βασίζονται στα αποτελέσματα των ελέγχων, και ότι οι επιτόπιοι έλεγχοι θα έχουν την απαιτούμενη ποιότητα προκειμένου να είναι δυνατή η αξιόπιστη εκτίμηση των επιλέξιμων αγροτεμαχίων·

160. καλεί την Επιτροπή να εξασφαλίσει ότι το έργο των διευθυντών των οργανισμών πληρωμών και των οργανισμών πιστοποίησης έχει σχεδίαση και ποιότητα που εγγυώνται μια αξιόπιστη βάση για την αξιολόγηση της νομιμότητας και της κανονικότητας των πράξεων στις οποίες βασίζονται οι συναλλαγές·

Αγροτική ανάπτυξη, περιβάλλον, αλιεία και υγεία

161. εκφράζει την αποδοκιμασία του για το γεγονός ότι οι πληρωμές στους τομείς της αγροτικής ανάπτυξης, του περιβάλλοντος, της αλιείας και της υγείας για το 2012 παρουσίασαν μεγάλο αριθμό σφαλμάτων και τα συστήματα εποπτείας και ελέγχου που εξετάστηκαν είχαν περιορισμένη αποτελεσματικότητα όσον αφορά τις δαπάνες που αναγνωρίστηκαν ως πληρωμές ή -σε μία περίπτωση- δεν ήταν αποτελεσματικά, καθώς και για την αύξηση του πιθανότερου ποσοστού σφάλματος σε 7,9 % (2011: 7,7 %)·

162. επισημαίνει ότι, κατά το Ελεγκτικό Συνέδριο, σε πολλές περιπτώσεις εσφαλμένων διαδικασιών οι εθνικές αρχές διέθεταν επαρκή στοιχεία για να εντοπίσουν και να διορθώσουν τα σφάλματα· ζητεί από το Ελεγκτικό Συνέδριο να του διαβιβάσει ακριβείς πληροφορίες σχετικά με το θέμα·

163. επισημαίνει ότι το μεγαλύτερο μέρος (65 %) των πιθανότερων ποσοστών σφάλματος αναλογούσε, όπως και το 2011, σε μέτρα ανεξάρτητα από τις εκτάσεις, και τονίζει ότι τα περισσότερα ποσοτικώς προσδιορίσιμα σφάλματα οφείλονταν στο γεγονός ότι οι δικαιούχοι δεν πληρούσαν τις προϋποθέσεις για τη χορήγηση βοήθειας από διάφορες απόψεις: γεωργοπεριβαλλοντικές δεσμεύσεις, ειδικές απαιτήσεις για τα επενδυτικά έργα και διατάξεις για την ανάθεση συμβάσεων·

164. εκφράζει βαθύτατη ανησυχία για το γεγονός ότι το Ελεγκτικό Συνέδριο εντόπισε και πάλι σημαντικά προβλήματα όσον αφορά την τήρηση των απαιτήσεων πολλαπλής συμμόρφωσης σχετικά με την ταυτοποίηση και καταγραφή των ζώων· ζητεί από τα κράτη μέλη να βελτιώσουν την ποιότητα των ελέγχων μέσα στο έτος, χωρίς πρόσθετη διοικητική επιβάρυνση των δικαιούχων·

165. αποδοκιμάζει και πάλι το γεγονός ότι το 2012 η Επιτροπή εφάρμοσε διαφορετικές μεθοδολογίες για τον ποσοτικό προσδιορισμό των σφαλμάτων στις δημόσιες συμβάσεις στους τομείς πολιτικής της γεωργίας και της συνοχής, που και στις δύο περιπτώσεις δεν είναι σύμφωνες με τη μεθοδολογία του Ελεγκτικού Συνεδρίου, και καλεί την Επιτροπή και το Ελεγκτικό Συνέδριο να εναρμονίσουν χωρίς καθυστέρηση την αντιμετώπιση των σφαλμάτων στις δημόσιες συμβάσεις στους τομείς επιμερισμένης διαχείρισης και να υποβάλουν έκθεση σχετικά με τις αλλαγές αυτές στην αρμόδια για την απαλλαγή αρχή·

166. εκφράζει και πάλι την ανησυχία του για το γεγονός ότι διαπιστώθηκε υψηλή συχνότητα σφαλμάτων στις περιπτώσεις όπου οι δικαιούχοι ήταν δημόσιοι φορείς και ότι τα σφάλματα αυτά αφορούσαν περιπτώσεις όπως η δήλωση μη επιλέξιμων ποσών ΦΠΑ ή η μη τήρηση των διατάξεων για την ανάθεση δημόσιων συμβάσεων· καλεί, συνεπώς, την Επιτροπή και τα κράτη μέλη να μεριμνήσουν για την καλύτερη εφαρμογή των ισχυουσών διατάξεων·

167. εκφράζει την αποδοκιμασία του για το γεγονός ότι το Ελεγκτικό Συνέδριο διαπίστωσε αδυναμίες (27) στα συστήματα εποπτείας και ελέγχου της Γαλλίας, της Σουηδίας, της Γερμανίας, της Πολωνίας, της Βουλγαρίας και της Ρουμανίας όσον αφορά την αγροτική ανάπτυξη, ενώ και οι τρεις συνιστώσες που έλεγξε το Ελεγκτικό Συνέδριο, δηλαδή τα συστήματα εποπτείας και ελέγχου για την εξασφάλιση της ορθότητας των πληρωμών, τα συστήματα ελέγχου που βασίζονται σε επιτόπιους ελέγχους και τα συστήματα για την εξασφάλιση και τον έλεγχο της πολλαπλής συμμόρφωσης, παρουσίαζαν ανεπάρκειες·

168. επισημαίνει με ανησυχία ότι οι αδυναμίες που διαπιστώθηκαν το 2012 στα ανωτέρω κράτη μέλη είναι ακριβώς ίδιες με αυτές που είχαν διαπιστωθεί και αναφερθεί σε έξι άλλα κράτη μέλη που είχαν ελεγχτεί το 2011 (Δανία, Ισπανία, Ιταλία, Ουγγαρία, Αυστρία και Φινλανδία)·

169. εκφράζει την ανησυχία του για το γεγονός ότι αντίστοιχα σφάλματα θα μπορούσαν τελικά να έχουν γίνει σε όλα τα κράτη μέλη·

170. διαπιστώνει με ανησυχία ότι η σημαντικότερη αδυναμία που εντόπισε φέτος το Ελεγκτικό Συνέδριο αφορούσε αναποτελεσματικούς ελέγχους της τήρησης των διατάξεων για την ανάθεση συμβάσεων στη Σουηδία, τη Γερμανία (Βρανδεμβούργο και Βερολίνο), την Πολωνία, τη Βουλγαρία και τη Ρουμανία, και ότι γενικά στους ελέγχους διαπιστώθηκε ότι δαπάνες συνολικού ύψους άνω των 9 εκατ. EUR δεν ήταν επιλέξιμες διότι δεν είχαν τηρηθεί οι ρήτρες των συμβάσεων·

171. εκφράζει την αποδοκιμασία του για το γεγονός ότι, λόγω διαφορετικών προσεγγίσεων του Ελεγκτικού Συνεδρίου και της Επιτροπής σε σχέση με το κλείσιμο των λογαριασμών, το Κοινοβούλιο δεν μπορεί να αξιολογήσει με ακρίβεια τον αντίκτυπό του στη νομιμότητα και την κανονικότητα των υποκείμενων πράξεων· επισημαίνει ότι, κατά το Ελεγκτικό Συνέδριο, τα αποτελέσματα των ελέγχων συμμόρφωσης δεν ελήφθησαν επαρκώς υπόψη στην απόφαση για το κλείσιμο των λογαριασμών· καλεί την Επιτροπή και το Ελεγκτικό Συνέδριο, στο πλαίσιο της διαδικασίας εκατέρωθεν ακρόασης, να καταλήξουν σε συμφωνία σχετικά με τη διαδικασία κλεισίματος λογαριασμών·

172. συμμερίζεται την ανησυχία του Ελεγκτικού Συνεδρίου για τις ελλείψεις στους ελέγχους συμμόρφωσης σε σχέση με τον έλεγχο της ποιότητας, την τεκμηρίωση του ελέγχου, τον τρόπο αξιολόγησης των αποδεικτικών στοιχείων και την εξαγωγή συμπερασμάτων·

173. εκφράζει την ικανοποίησή του για την αύξηση του συνολικού αριθμού δημοσιονομικών διορθώσεων από την Επιτροπή, τα τελευταία χρόνια, και για την παράλληλη σημαντική μείωση των κατ’ αποκοπή διορθώσεων το 2012· αναγνωρίζει επίσης ότι, υπό ορισμένες περιστάσεις, και οι κατ’ αποκοπή διορθώσεις θα μπορούσαν να αποτελούν κατάλληλο μέσο προστασίας του προϋπολογισμού της Ένωσης·

174. συμμερίζεται, ωστόσο, την ανησυχία του Ελεγκτικού Συνεδρίου ότι στην εφαρμογή των κατ’ αποκοπή διορθώσεων δεν λαμβάνονται επαρκώς υπόψη η φύση και η βαρύτητα της παράβασης, ενώ μόνιμο πρόβλημα στις αποφάσεις περί συμμόρφωσης είναι η μεγάλη διάρκεια της διαδικασίας· θεωρεί, παρά ταύτα, ότι οι κατ’ αποκοπή διορθώσεις αποτελούν αναγκαίο μέσο στις περιπτώσεις όπου είναι αδύνατος ένας ακριβέστερος υπολογισμός· ζητεί, συνεπώς, να ορίσει η Επιτροπή κριτήρια για τον υπολογισμό των κατ’ αποκοπή διορθώσεων με τα οποία θα διασφαλίζεται ότι λαμβάνονται δεόντως υπόψη η φύση και η βαρύτητα των ανεπαρκειών·

175. εκφράζει την απογοήτευσή του για τις σημαντικές ελλείψεις που διαπίστωσε το Ελεγκτικό Συνέδριο στην εφαρμογή της διαδικασίας ενίσχυσης της αξιοπιστίας σε τέσσερα από τα πέντε κράτη μέλη που την εφάρμοσαν: η Βουλγαρία και η Ρουμανία σε σχέση με το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Λουξεμβούργο και το Ηνωμένο Βασίλειο (Βόρεια Ιρλανδία) σε σχέση με το Ευρωπαϊκό Γεωργικό Ταμείο Εγγυήσεων (ΕΓΤΕ)·

176. επισημαίνει ότι η ετήσια έκθεση δραστηριοτήτων της ΓΔ AGRI περιλαμβάνει επιφύλαξη για το σύνολο των δαπανών του ΕΓΤΑΑ το 2012 και ότι η επιφύλαξη αυτή οφείλεται σε αμφιβολίες σχετικά με την ποιότητα των ελέγχων σε ορισμένα κράτη μέλη καθώς και στο ποσοστό σφαλμάτων που ανέφερε το Ελεγκτικό Συνέδριο·

177. εκφράζει, ωστόσο, τη λύπη του για το γεγονός ότι η επιφύλαξη της ΓΔ AGRI σε σχέση με το ΕΓΤΑΑ παρουσιάζει δύο αδυναμίες: η ΓΔ AGRI δεν ήταν σε θέση να υποβάλει τη δική της ποσοτική εκτίμηση για το εναπομένον ποσοστό σφάλματος ή να αξιολογήσει, για κάθε οργανισμό πληρωμών, κατά πόσον με βάση τα αποτελέσματα των δικών της ελέγχων τεκμηριώνεται υψηλότερο ποσοστό σφάλματος·

178. καλεί τα κράτη μέλη να διενεργούν αποτελεσματικά τους ισχύοντες διοικητικούς ελέγχους τους, αξιοποιώντας το σύνολο των συναφών πληροφοριών που έχουν στη διάθεσή τους οι οργανισμοί πληρωμών, δεδομένου ότι έτσι είναι δυνατόν να εντοπίζονται και να διορθώνονται τα περισσότερα σφάλματα·

179. καλεί την Επιτροπή να συνεχίσει να παρέχει καθοδήγηση και υποστήριξη σε κράτη μέλη μέσω βέλτιστων πρακτικών, με συστηματικές διακοπές πληρωμών, δημοσιονομικές διορθώσεις ανάλογες προς τη βαρύτητα των σφαλμάτων και, επιπλέον, με την κατάρτιση βραχυπρόθεσμων και ειδικών κατά περίπτωση σχεδίων δράσης·

180. καλεί την Επιτροπή να εξασφαλίσει ότι, όσον αφορά την ανάπτυξη της υπαίθρου, οι φορείς έγκρισης και οι φορείς λογιστικού ελέγχου εφαρμόζουν και τηρούν ομοιόμορφα πρότυπα και διαδικασίες· τονίζει ότι η εφαρμογή διαφορετικών προτύπων από τους φορείς έγκρισης και τους φορείς λογιστικού ελέγχου οδήγησε στο παρελθόν σε σύγχυση σε επίπεδο εθνικών οργανισμών πληρωμών και υποβαλλόντων αιτήσεις για έργα, με αποτέλεσμα καθυστερήσεις και περιορισμούς στις αιτήσεις για έργα· τονίζει ότι τυχόν αλλαγές στη διαδικασία υποβολής αιτήσεων και έγκρισης για συνεισφορές του ΕΓΤΑΑ θα να είναι δεσμευτικές μόνο για το μέλλον και δεν θα ισχύσουν για έργα που έχουν ήδη εγκριθεί·

181. καλεί την Επιτροπή να εξασφαλίσει ότι τυχόν μελλοντικές κατευθυντήριες γραμμές σχετικά με τις προϋποθέσεις επιλεξιμότητας και τα κριτήρια επιλογής για τη νέα περίοδο προγραμματισμού (2014-2020) του ΕΓΤΑΑ θα ισχύσουν επίσης και ως κοινά πρότυπα όχι μόνο για τις εθνικές αρμόδιες αρχές και τους οργανισμούς πληρωμών αλλά και για τους φορείς έγκρισης και τους φορείς λογιστικού ελέγχου· τονίζει ότι αυτές οι κατευθυντήριες γραμμές πρέπει να σχεδιαστούν με τρόπο ώστε να είναι δυνατή η πρακτική εφαρμογή τους·

182. διαπιστώνει με απογοήτευση ότι ο γενικός διευθυντής της ΓΔ AGRI αναφέρει ο ίδιος την ετήσια έκθεση δραστηριοτήτων του για το 2012 ότι, παρότι η Επιτροπή έχει καταρτίσει πλήρες σχέδιο δράσης για την αντιμετώπιση του ποσοστού σφάλματος στον τομέα της αγροτικής ανάπτυξης, «δεν είναι εφικτό να υπάρξει σημαντικός αντίκτυπος στο ποσοστό σφάλματος πριν από το 2014 το νωρίτερο»· επισημαίνει ότι το Ελεγκτικό Συνέδριο συμφωνεί με την εκτίμηση αυτή στην ετήσια έκθεσή του για το οικονομικό έτος 2012·

183. υπογραμμίζει ότι, λόγω της δήλωσης αυτής, δικαιολογημένα η αρμόδια για την απαλλαγή αρχή ζητεί επίσημες δεσμεύσεις με δεσμευτικές απαιτήσεις και προθεσμίες εκ μέρους της Επιτροπής και ορισμένων κρατών μελών ότι θα υλοποιήσουν πλήρως όλα τα διορθωτικά μέτρα που αναφέρονται στις παραγράφους 40 έως 67 του παρόντος ψηφίσματος, ώστε να μειωθούν στο μέλλον τα ποσοστά σφάλματος·

184. σημειώνει ότι τα ποσά που έχουν χαρακτηριστεί μη ανακτήσιμα από το ΕΓΠΑΑ λόγω αφερεγγυότητας του δικαιούχου ανέρχονται σε 351,6 εκατ. EUR από το 2007, όπως ανέφερε η Επιτροπή· σημειώνει επίσης ότι άλλα 6 εκατ. EUR δεν έχουν ανακτηθεί από το 2007 διότι το κόστος της ανάκτησής ήταν μεγαλύτερο· ζητεί από την Επιτροπή να αναφέρει τα ποσά αυτά στις ετήσιες εκθέσεις δραστηριοτήτων της και να εξετάσει τρόπους με τους οποίους τα κράτη μέλη μπορούν να μειώσουν τον κίνδυνο χρηματοδότησης δικαιούχων που βρίσκονται στο χείλος της αφερεγγυότητας·

185. σημειώνει ότι, σύμφωνα με το άρθρο 33 παράγραφος 7 του κανονισμού (ΕΚ) αριθ. 1290/2005 του Συμβουλίου (28) (ΕΓΤΑΑ), τα κράτη μέλη μπορούν να αποφασίζουν να σταματήσουν τη διαδικασία ανάκτησης, υπό τους όρους του άρθρου 32 παράγραφος 6 του ίδιου κανονισμού, μόνο μετά την ολοκλήρωση του προγράμματος· σημειώνει ότι όλα τα ποσά που σχετίζονται με χρέη στο ΕΓΤΑΑ και χαρακτηρίστηκαν μη ανακτήσιμα κατά τα οικονομικά έτη 2007-2012, δηλαδή χρέη ύψους 0,9 εκατ. EUR, δεν έχουν καμία έγκυρη αιτιολόγηση· ζητεί από την Επιτροπή να διευκρινίσει τι σκοπεύει να πράξει σχετικά·

186. παρατηρεί ότι ορισμένα κράτη μέλη εφάρμοσαν πολυετή προγράμματα στο ΠΔΠ 2007-2013 και ότι ορισμένοι οργανισμοί πληρωμών υποχρεώθηκαν να προβούν σε διαδικασίες ανάκτησης από δικαιούχους ακόμη και όταν επρόκειτο για ποσά που δεν ξεπερνούσαν μερικά λεπτά του ευρώ (με δεδομένο ότι το άρθρο 33 παράγραφος 7, σε συνδυασμό με το άρθρο 32 παράγραφος 6 του κανονισμού (ΕΚ) αριθ. 1290/2005 μπορούσε να εφαρμοστεί μόνο μετά την ολοκλήρωση ενός προγράμματος αγροτικής ανάπτυξης)· εκφράζει την ανησυχία του για το γεγονός ότι, για τόσο μικρά ποσά, το κόστος της ανάκτησης προφανώς υπερέβαινε τα προς ανάκτηση ποσά· σημειώνει ότι, για τα οικονομικά έτη 2013 και 2014, δεν προβλέπονται αλλαγές για τα ενδιαφερόμενα κράτη μέλη· σημειώνει ότι η Επιτροπή ενημερώθηκε έγκαιρα για το πρόβλημα αυτό· εκφράζει την έκπληξή του για το γεγονός ότι η Επιτροπή δεν αντέδρασε ταχύτερα για την αντιμετώπιση αυτής της προβληματικής για την Ένωση κατάστασης· καλεί την Επιτροπή να υιοθετήσει μια πιο προορατική προσέγγιση ως προς την επίλυση τέτοιων προβλημάτων στη διάρκεια του ερχόμενου ΠΔΠ, όταν αυτά υποπίπτουν στην αντίληψή της·

Συστάσεις για τις άμεσες πληρωμές και την αγροτική ανάπτυξη

187. συμμερίζεται τις ακόλουθες συστάσεις του Ελεγκτικού Συνεδρίου: η Επιτροπή πρέπει να εξασφαλίσει ότι θα δίνεται η κατάλληλη συνέχεια σε όλες τις περιπτώσεις στις οποίες το Ελεγκτικό Συνέδριο διαπιστώνει σφάλματα, να εξαλείψει όλες τις αδυναμίες που διαπιστώθηκαν στις διαδικασίες της για την αξιολόγηση της συμμόρφωσης, συμπεριλαμβανομένου του χρόνιου προβλήματος των μεγάλων καθυστερήσεων που παρατηρούνται συστηματικά στις διαδικασίες αυτές, να βελτιώσει περαιτέρω τις μεθόδους της για τον καθορισμό των δημοσιονομικών διορθώσεων, προκειμένου να λαμβάνονται καλύτερα υπόψη η φύση και η βαρύτητα των εντοπιζόμενων παραβάσεων, και να καλύψει τις ελλείψεις στα συστήματα ανάθεσης συμβάσεων και σύναψης συμφωνιών οικονομικής βοήθειας·

188. υποστηρίζει τις συστάσεις και τις βέλτιστες πρακτικές για τη μείωση του ποσοστού σφαλμάτων, με την αντιμετώπιση του «κανονιστικού υπερθεματισμού», όπως προτείνεται στη μελέτη του Κοινοβουλίου με τίτλο «Κανονιστικός υπερθεματισμός στο ΕΓΤΑΑ: σε ποιο βαθμό προσθέτουν οι εθνικοί κανόνες περιττή πολυπλοκότητα αυξάνοντας, κατά συνέπεια, τον κίνδυνο σφαλμάτων;»· σημειώνει ότι υπάρχουν μορφές κανονιστικού υπερθεματισμού όπου τα οφέλη υπερβαίνουν το κόστος και, άρα, οι ρυθμίσεις είναι δικαιολογημένες («καλές» πρακτικές κανονιστικού υπερθεματισμού), αλλά πολλές άλλες τέτοιες πρακτικές φαίνεται ότι είναι δυσανάλογες και ότι το κόστος τους υπερβαίνει τα οφέλη («κακές» πρακτικές κανονιστικού υπερθεματισμού)· ζητεί να αντιμετωπιστεί το πρόβλημα αυτών των τελευταίων μορφών κανονιστικού υπερθεματισμού·

189. ζητεί, στο πλαίσιο αυτό, την άμεση εφαρμογή των ονομαζόμενων «ταχέων ωφελημάτων» για την αξιολόγηση του ενδεχόμενου κόστους και των αναμενόμενων ωφελειών της πολιτικής αυτής, όταν επιβάλλονται φιλόδοξες απαιτήσεις και δεσμεύσεις, ώστε να αντιμετωπιστούν οι προβληματικές διοικητικές και διαδικαστικές απαιτήσεις και να αποφευχθούν οι αμφισημίες και οι ασάφειες στις απαιτήσεις·

190. ζητεί επίσης να εφαρμοστούν διαρθρωτικές αλλαγές που θα οδηγήσουν σε μακροπρόθεσμες λύσεις, όπως μια μόνιμη πλατφόρμα για την ανταλλαγή γνώσεων μεταξύ των διαχειριστικών αρχών και των οργανισμών πληρωμών σε όλη την Ένωση, ώστε οι ειδικοί φορείς του ΕΓΤΑΑ να μαθαίνουν με βάση παραδείγματα και βέλτιστες πρακτικές, όταν συζητούν για τα πεδία αμφισημίας και τις υπερβολικά περίπλοκες απαιτήσεις και ελέγχους· ζητεί, στο πλαίσιο αυτό, η πλατφόρμα αυτή να είναι προσβάσιμη σε όλα τα κράτη μέλη·

Συμπεράσματα για την κοινή γεωργική πολιτική

191. θεωρεί ότι ο τρόπος με τον οποίο η Επιτροπή αντιμετωπίζει τις ανεπάρκειες που διαπιστώνονται στο σύστημα αναγνώρισης αγροτεμαχίων (υπερβολική διάρκεια των διαδικασιών συμμόρφωσης που προβλέπουν κατ’ αποκοπή διορθώσεις και καθυστερήσεις στην περίληψη των σχεδίων δράσης και των επιφυλάξεων στις ετήσιες εκθέσεις δραστηριοτήτων), συνεπάγεται οικονομικό κίνδυνο για τον προϋπολογισμό της Ένωσης· ζητεί, προκειμένου να αντιμετωπιστούν οι ελλείψεις στα συστήματα αναγνώρισης, τα σχέδια δράσης να εκτελούνται χωρίς καθυστέρηση· ζητεί να επιβάλλεται αναλογική μείωση και αναστολή των μηνιαίων ή των ενδιάμεσων πληρωμών στα κράτη μέλη που δεν τηρούν τις προθεσμίες, ώστε να αποφεύγεται η δημιουργία δημοσιονομικού κινδύνου για τον προϋπολογισμό της Ευρωπαϊκής Ένωσης·

192. επισημαίνει ιδιαίτερα ότι τα σφάλματα που διαπίστωσε το Ελεγκτικό Συνέδριο στη Γαλλία και στην Πορτογαλία το 2006 και τα οποία επιβεβαίωσε η Επιτροπή το 2008 εξακολουθούσαν να μην έχουν διορθωθεί πλήρως το 2012, παρά τις αποφάσεις για την εφαρμογή κατ’ αποκοπή διορθώσεων από τα κράτη μέλη· τονίζει ότι από το 2006 έως το 2013 πραγματοποιήθηκαν άμεσες πληρωμές των οποίων η νομιμότητα και η κανονικότητα δεν ήταν πλήρως εγγυημένες· εκφράζει ανησυχία για τον προϋπολογισμό της Ένωσης, δεδομένου ότι δεν έχουν ακόμη πραγματοποιηθεί οι δημοσιονομικές διορθώσεις για πόρους που χορηγήθηκαν εσφαλμένα κατά το διάστημα 2008-2013 στη Γαλλία και κατά το διάστημα 2010-2013 στην Πορτογαλία, λόγω συστηματικών σφαλμάτων στο LPIS τα οποία εντοπίστηκαν το 2006· λαμβάνει, ωστόσο, υπό σημείωση ότι η Επιτροπή εφάρμοσε καθαρές δημοσιονομικές διορθώσεις για τα οικονομικά έτη πριν από το 2008 στη Γαλλία και πριν από το 2010 στην Πορτογαλία· ζητεί από την Επιτροπή να καλύψει τον συνολικό δημοσιονομικό κίνδυνο αυτών των σφαλμάτων στον προϋπολογισμό της ΕΕ μέσω καθαρών διορθώσεων·

193. χαιρετίζει την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, σχετικά με την εφαρμογή καθαρών δημοσιονομικών διορθώσεων στα κράτη μέλη για τη γεωργία και την πολιτική συνοχής [COM(2013) 934], δεδομένου ότι η Επιτροπή δεσμεύεται όχι μόνο να επιταχύνει τη διαδικασία συμμόρφωσης κατά τρόπο ώστε να καταστεί δυνατή η εφαρμογή των δημοσιονομικών διορθώσεων μέσα σε μία διετία, κατά κανόνα, από τη διεξαγωγή του πρώτου ελέγχου, αλλά και να εφαρμόζει στην κοινή γεωργική πολιτική την πρακτική της διακοπής ή αναστολής πληρωμών που εφαρμόζει και για τα κονδύλια της πολιτικής συνοχής· επισημαίνει ότι το Κοινοβούλιο ζητεί τις δύο αυτές δεσμεύσεις εδώ και πολλά χρόνια, ιδιαίτερα δε στο ψήφισμά του σχετικά με την απαλλαγή για το οικονομικό έτος 2011 (29)·

194. επισημαίνει ότι όλες οι δημοσιονομικές διορθώσεις στον γεωργικό τομέα είναι καθαρές δημοσιονομικές διορθώσεις· θεωρεί, ωστόσο, αναγκαία, προκειμένου η διαδικασία συμμόρφωσης να αποδώσει πλήρως, την επιτάχυνση της διαδικασίας και την περαιτέρω βελτίωση των κριτηρίων και των μεθόδων για την εφαρμογή των δημοσιονομικών διορθώσεων πέρα από τις προβλεπόμενες νέες κατευθυντήριες γραμμές που θα βασίζονται στις υπάρχουσες κατευθυντήριες γραμμές που εξέδωσε η Επιτροπή ήδη στις 23 Δεκεμβρίου 1997 (30)·

195. υπογραμμίζει, ειδικότερα, ότι η συντόμευση της διαδικασίας συμμόρφωσης με δημοσιονομικές διορθώσεις δεν μπορεί να αξιολογηθεί πριν από τα μέσα του 2016, γεγονός που σημαίνει ότι το Κοινοβούλιο θα εξετάσει το θέμα μόνο όταν ξεκινήσει η διαδικασία απαλλαγής των ετών 2017 και 2018·

196. Συντάσσεται με τις επιφυλάξεις που διατύπωσε ο γενικός διευθυντής της ΓΔ AGRI: — επιφύλαξη σχετικά με σοβαρές ανεπάρκειες στα συστήματα άμεσων πληρωμών στη Βουλγαρία, τη Γαλλία και την Πορτογαλία· — επιφύλαξη σχετικά με όλες τις δαπάνες αγροτικής ανάπτυξης· — επιφύλαξη σχετικά με ανεπάρκειες στην εποπτεία και τον έλεγχο της βιολογικής παραγωγής· ζητεί από το νέο Κοινοβούλιο που θα εκλεγεί να απαιτήσει μια ισχυρή δέσμευση από τον νέο επίτροπο ότι θα φροντίσει να διορθωθεί η κατάσταση, μεταξύ άλλων με την πρόβλεψη ειδικών διακανονισμών με τα πλέον εκτεθειμένα κράτη μέλη προκειμένου να ενισχυθεί η προστασία του προϋπολογισμού της Ένωσης·

Περιφερειακή πολιτική, ενέργεια και μεταφορές

197. επισημαίνει ότι στην περιφερειακή πολιτική, η οποία ασκείται κυρίως μέσω του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ταμείου Συνοχής (ΤΣ), το 96 % των δαπανών αναλογούν στον συγκεκριμένο τομέα πολιτικής, πιο συγκεκριμένα δε ότι το 97 % των δαπανών της περιφερειακής πολιτικής το 2012 πραγματοποιήθηκε από το ΕΤΠΑ (με πληρωμές ύψους 27,5 δισεκατ. EUR) και το Ταμείο Συνοχής (με πληρωμές ύψους 9,6 δισεκατ. EUR) ·

198. επισημαίνει ότι από τις 180 πράξεις τις οποίες το Συνέδριο υπέβαλε σε έλεγχο, 88 (49 %) περιείχαν σφάλματα· επισημαίνει, περαιτέρω, ότι σύμφωνα με την εκτίμηση του Συνεδρίου, βάσει των ποσοτικώς προσδιορισθέντων σφαλμάτων, το πιθανότερο ποσοστό σφάλματος είναι 6,8 %, ποσοστό που αντιστοιχεί σε αύξηση κατά 0,8 % σε σχέση με το προηγούμενο έτος· η Επιτροπή παρατηρεί ότι το ποσοστό σφάλματος θα είχε παραμείνει σταθερό αν το Ελεγκτικό Συνέδριο είχε λάβει υπόψη τις κατ’ αποκοπή δημοσιονομικές διορθώσεις·

199. υπογραμμίζει ότι από τα αποτελέσματα του ελέγχου του Ελεγκτικού Συνεδρίου προκύπτουν αδυναμίες στους πρωτοβάθμιους ελέγχους των δαπανών· επισημαίνει ότι, κατά το Ελεγκτικό Συνέδριο, για το 56 % των πράξεων της περιφερειακής πολιτικής που περιείχαν σφάλματα (ποσοτικώς προσδιορισθέντα και μη), οι αρχές των κρατών μελών διέθεταν αρκετά πληροφοριακά στοιχεία ώστε να εντοπίσουν και να διορθώσουν ένα ή και περισσότερα από τα σφάλματα προτού πιστοποιήσουν τις δαπάνες στην Επιτροπή· επισημαίνει περαιτέρω ότι κύρια πηγή σφαλμάτων ήταν η χρηματοδότηση έργων τα οποία δεν συμμορφώνονται με τους κανόνες της Ένωσης και/ή τους εθνικούς κανόνες σχετικά με τη σύναψη δημόσιων συμβάσεων ή τα οποία δεν πληρούν τους όρους επιλεξιμότητας, καθώς και η εκκαθάριση μη επιλέξιμων στοιχείων κόστους·

200. εφιστά την προσοχή στον πολυετή χαρακτήρα του συστήματος διαχείρισης της πολιτικής συνοχής και υπογραμμίζει ότι η τελική αξιολόγηση των παρατυπιών που σχετίζονται με την υλοποίηση της πολιτικής θα καταστεί δυνατή μόνον στη λήξη της περιόδου προγραμματισμού·

201. θεωρεί απαράδεκτο να επαναλαμβάνονται εδώ και χρόνια τα ίδια σφάλματα, συχνά μάλιστα στα ίδια κράτη μέλη· αναγνωρίζει ότι η αναστολή και διακοπή των πληρωμών στις οποίες προβαίνει η Επιτροπή διασφαλίζει τη συστηματική ανάληψη διορθωτικής δράσης σε περιπτώσεις εντοπισμού ανεπαρκειών· ζητεί από την Επιτροπή να εντείνει την παρακολούθηση των εθνικών και περιφερειακών συστημάτων διαχείρισης και ελέγχου με βάση αυτή τη διαπίστωση και να διευκολύνει την παρακολούθησή τους σε χώρες όπου τα συστήματα διαχείρισης και ελέγχου έχουν αποδειχθεί αξιόπιστα·

202. συμμερίζεται την άποψη του Ελεγκτικού Συνεδρίου ότι τα κράτη μέλη φέρουν την πρωταρχική ευθύνη για την πρόληψη ή τον